Emgann Kergidu/Pennad 21 - Wikimammenn\nEmgann Kergidu/Pennad 21\nSalaun / Derrien, 1902 (p. 207-214)\n◄ Lanzeon Trefalegen e Lanhouarne Tour Berven ►\nKENTA PENNAD VARN-UGENT\nTrefalegenn e Lanhouarne\nVa goad a verve dre ma kounte an Aoutrou Cren fallagriez ha krizder soudarded ar Republik ; va izili a grene, va spered a iea tano ; ar goad a zavaz d’am penn, eat oan er meaz ac’hanoun va-unan ; ankounac’haat a riz enn eun taol an trouc’h a ioa em morzed, sevel a riz em za :\n— It atao, dispac’herien fallakr ha digaloun, eme-ve dign va-unan, m’hen talvezo d’eoc’h !\nHag evit guir, ne c’houlennen ket guell eged ober d’ezho ar muia drouk a c’helchen. Marteze ne rean ket mad, rag ar venjanz a zo da Zoue epken, mez n’oan ket evit miret ; hag ouc’hpenn, e brezel edomp, hag, er brezel, pep hini a ra d’he enebour muia ma c’hell a zrouk. Red oa, mont a ranken da venji ar c’houmper Herve Soutre, Katel Eukat hag ho bugale ; ia, red oa.\nKounta a riz ar bouledou en doa roet d’ign an Aoutrou de Kerbalanek : teir ha tregont a ioa anezho, eun-all a ioa em fuzil ; mad oa.\n— Kenavezo, Aoutrou Cren, eme-ve en eur gregi em fuzil.\n— Mont a rez kuit, Ian Pennors ?\n— Ia, Aoutrou Cren.\n— Ha da beleac’h ?\n— An dra-ze ne zell nemed ouzign. Ne lavarign ket d’eoc’houi zoken ar pez am beuz c’hoant da ober. Ar pez oc’h euz da ober c’houi, goude beza bet o velet Mari Kervinot, gant aoun da veza paket eur vech-all c’hoaz, eo mont da goajou Kermenguy da gaout an Aoutrou de Kerbalanek. Eno eman hor mignoned. N’o pezo da ober nemed houpal teir gueach, evel ar gaouenn, hag e klefot e peleac’h e vezint. Grit d’ezho va gourc’hemennou. Araok ma vezo tremenet an deiz a zo erru, o devezo klevet hano euz a Ian Pennors, pe Doue en devezo lammet he vuez digant-han.\n— Kenavezo, Ian Pennors, pa fell did mont kuit. Ra deuio Doue da baea ac’hanot d’am beza tennet euz ar puns a zo du-hont.\n— Bennoz Doue, Aoutrou Cren, ha kenavezo.\nTrei a riz kein kenta ma c’helchen, rak guelet a rean an daelou o tivera euz a zaoulagad an Aoutrou Cren. An dra-ze a rea poan dign, ha n’em boa ket a c’hoant da zigalounekaat. Ne ouen ket pell evit lammet euz al leur el liorz, hag ac’hano er park braz. Mont a riz var eeun adreuz ar parkeier betek an hent braz a ia euz a Gastel, dre Verven, da Lesneven, rag, dioc’h ar gount a rea Brutus an Normand, epad m’edon er puns, e tlie ar zoudarded mont varzu eno.\nNe ouzoun ket pe ar banneou o doa pounnerreat ho zreid, pe bet oant bet enn eul leac’h-all bennag oc’h ober ar pez o oa great e Maner-al-Liorzou, da viana eat oant, e fesoun, goustadik, rak enn ho raok edon enn hent a deu euz a Ger-Ian-Vian d’an hent braz. Trouz ha chaok a ioa gant-ho kement, ma vezent klevet, e kreiz sioulder an noz, eun hanter-heur vale dioc’h an hent braz. Me gred edont oc’h en em fougeal da c’houzout pini anezho en doa great ar muia drouk.\nEnn tu-all d’an hent braz oa eur parkad balan da Ian Berthou, euz a Trefalegenn. Er park-se em boa c’hoant da vont. Chom a riz da c’hedal. Ar zoudarded a ieaz abiou, ha, kerkent ha m’oa tro ho c’hein, me a dreuzaz an hent braz hag a lammaz er park balan. Eur c’harz lann daou vloaz a ioa var ar c’hleuz hag a guze ac’hanoun pa vezen o sellet var an hent braz. Sklear oa an noz, mez n’em boa nemed soubla etouez ar balan, ha den ne c’helle va guelet.\nDre ma’z ea ar zoudarded, me iea d’ho heul, a-hed ar c’hleuz, evel pa vichen bet unan anezho. Ne ouzoc’h ket petra am boa c’hoant da ober en eur vont ken tost-se d’ar sitoyaned ? Ho c’hounta em boa c’hoant da ober evit gouzout ped oant. Beza oa anezho c’houeac’h-varn-ugent, hag ouc’hpenn eun tammik ofiser bian, divarf, displed, an ear a driouac’h pe naontek vloaz, hag a ioa e kreiz ar re-all.\nGouzout a rean breman ar pez em boa c’hoant da c’houzout ; edon e touez ar balan ; sevel a riz va fuzil dreist ar blenchou, biza a riz epad m’edo Brutus an Normand o komz en eur zakreal hag en eur bec’hi ouc’h unan euz he gamaraded ; an tenn a strakaz, ha pec’hed Brutus a oue trouc’het dre an hanter. An Normand a gouezaz, torret he benn, etre treid he gamaraded... — Hennez ne deuio ken da lakat an tan e ti va c’houmper Herve Soutre.\nPebez dispac’h ha pebez freuz a reaz va zenn etouez ar zoudarded ! Lod anezho a jomaz souezet ha mantret ; lod-all a bec’he hag a gomze a-dreuz hag a-hed ; oll oant distroet varzu al leac’h m’edon-me enn-han o klask guelet an hini en doa tennet. Re zivezad edont ; me a ioa en em daolet a-c’hourvez etouez ar balan hag a garge adarre va fuzil.\n— Peoc’h-ta, eme an tammik ofiser.\nChom a rejont sioul enn ho za da zelaou ; mez ne glefchont netra, rag dija em boa karget adarre.\n— Diouc’h peleac’h an diaoul, eme eur zoudard, eo deuet an tenn ifern-ze ? Koz bro fall !\nBiza a riz evit an eil gueach, hag, e feiz, hen eo an hini a ioa eat da fall. Koueza a reaz maro-mik... — Hennez ne deuio ken da lavaret eo eur c’hoz bro fall hor bro-ni a Vreiz, bro an dud kalounek a gar ho Doue hag ho roue.\n— Letanant, eme ar zoudarded-all, evit hennez, an tenn-ze, a zo deuet ac’halenn, euz a-dren ar vojenn lann-man.\n— A gaf did ?\n— Ia, rag guelet em beuz ar moged.\n— Guir eo an dra-ze, eme ar re-all.\n— Mad, it-ta neuze er park dreist ar c’hleuz ha dineizit alese al laeroun.\nAr c’henta a zavaz var ar c’hleuz a reaz lamm-chouk-he-benn ; an eil hag an trede a reaz er memez tra ; a veac’h ma veze ho zroad var ar c’hleuz, ma kouezent var ho fenn enn hent... Ne skoen tenn e bed abiou.\nSetu dija pemp d’an traon ! Mez n’edo ket c’hoaz va c’hount eno... Kaer am boa beza lazet lod anezho, ne ouen ket evit miret ouc’h ar re-all da zont er goaremm ; eiz pe nao a lammaz enn eun taol var ar c’hleuz, ha me n’em boa nemed eun tenn em fuzil. Neuze e soubliz hag ec’h en em ruziz kant paz larkoc’h etouez ar balan, hag e leziz anezho da furcha ar c’harz kement ha ma kerent, a daoliou fuzil hag a daoliou kleze. — Kounnaret oant, rag ne gavent netra. — A-benn eur pennad e tiskenchont adarre enn hent braz en eur zakreal kement, m’am boa aoun na viche kouezet an env var hor penn. — Var ar pec’hi oant tud dibab, an dispac’herien.\nO c’hedal ma’z achent kuit edon. Tostaat a riz dioc’htu ouc’h ar c’hleuz ; biza ha tenna a riz adarre... Pevar a ziskariz ne ouen ket pell, hag an dra-ze a rea nao ; mez euz a nao da c’houeac’h-varnugent, euz meur a hini da gounta.\n— Tonerr-de-tonerr, eme eun-all, eun tamm kaporal oa hennez, a gaf dign, an diaoul he-unan a rank beza var hor lerc’h !\nHennez oue an dekved da vont d’an traon, hag hennez na deuio ken da gemeret Ian Pennors evit an diaoul.\nTenna a riz eun tenn-all c’hoaz goude hennez, hag adarre em boa diskaret va den. Ne rean tenn guenn ebed. Ar zoudarded ne gouient e peleac’h trei, diboellet oant. Euz ar park balan e teue an tennou, her guelet a reant, mez ne velent den ebed... Ouc’hpenn, nec’het oant. — Me a ioa atao va lagad o para varnez-ho epad m’edo va daouarn o karga va fuzil.\nEnn eun taol, e veliz seiz pe eiz o lammet er park o tont varzu enn-oun eb m’am boa gellet, enn dro-man, rei va zenn da hini anezho. Me, d’am zro, a zoublaz va fenn a-zindan ar balan hag a belleaz dioc’h ar c’hleuz. Gourvez a riz ha chom a riz evelse da c’hortoz ma vichent eat kuit evel enn dro-all. Mez enn dro-man avad, oa bet darbet dign beza tizet va-unan. Daou zoudard, ar gounnar gant-ho, n’oant ket eat enn hent gand ar re-all. Skei ha bazata a reant ar balan gand baionettez ho fuzil : ha me n’em boa ket ho c’hlevet o tont var-noun ; me a ioa o sellet ouc’h ar re-all o vont kuit. Edont var-noun, ha me, buanna ma c’hellen, o plega va fenn. Mont a reant a-hed ar valanek en eur furcha a daoliou baionettez a gleiz hag a zeou. Ken tost edont d’ign ma kouezaz taol unan anezho var beg va skoas. Eur boan griz a reaz an taol-ze dign, mez ne finviz ket muioc’h eget pa vichenn bet maro. Mez pemp minuten goude-ze, p’oa eun tamm pelleat, me em boa her c’haset d’ar bed-all da gaout he gamarad Brutus an Normand. Egile a gemeraz aoun hag a lammaz dreist ar c’hleuz enn hent, evel pa viche kroget an tan enn he lost ; ha mad a reaz.\nVa c’hredi a c’hellit, me n’edon ket em eaz. Va goad a rede a-hed va c’horf, adalek va skoaz beteg va zreid, ha kouskoude n’em boa ket re a c’hoad da goll : goadet oan bet dija e Kergidu. Harpa a riz mad evelato, rag eun dra am boa lakeat em penn : red oa dign venji va c’houmper Herve Soutre, he c’hrek, he vugale, Paol Inisan, seur Kervern, Mari Kemener, hor c’hamaraded hag hor c’herent maro e Kergidu ; c’hoant em boa da laza kement soudard e doa digaset ar Republik e Breiz. Ne oan ket evit ober kement-all ; mez da viana ar re-man, ar re a zo aman etre va daouarn, e bek va fuzil, a baeo ker evit ar re-all.\nInt-hi ne gouient ket petra da ober. Me ho c’hleve o pec’hi hag o kounnari var an hent braz evel eur vandenn ziaoulou.\n— Eur rejimant laeroun a-bez a zo ive-ta er goaremm-ze, eme unan.\n— Ia, d’an nebeuta eur rejimant, eme eun all.\nHa me va-unan em biche c’hoarzet kalounek o klevet kement-se, ma n’em biche ket bet kement a boan. Daoust ha red eo kaout eur rejimant Bretouned evit kas d’ar bed-all diou zousen dispac’herien ? Nann, Ian Pennors he-unan a zo avoalac’h evit ober kement-se.\nIa, ker guir oa an dra-ze, ma ne jome, da c’houlou deiz, nemed an tamm ofiser bian am boa espernet ha dalc’het da ziveza. Iaouank ha ruz he benn oa, p’oan-me lammet e park balan Ian Berthou ; breman eo distrounk evel eur c’hi klan, guenn evel eul lienenn, diskabell, fuillet he vleo, skerj he zaoulagad ha divoutoun he zillad. He gleze a ioa gant-han enn he zourn ; kas ha digas a rea anezhan, a gleiz hag a zeou, a eeun hag a viziez, dirag he zaoulagad, evel p’en diviche c’hoant da viret ouc’h an avel zoken da vont da gaout he benn. — Aoun en doa, me gred, rak bouledou Ian Pennors a dorre ar penn.\nGoude beza sellet piz out-han, e lammiz, dreist ar c’hleuz enn hent, pemp paz varnugent enn he raok ; ha me d’her biza d’he dro. Hen a jomaz krenn a-za, droug-livetoc’h c’hoaz eged aziagent ; eun tamm skrijadenn a reaz. Evelato e klaskaz en em zerc’hel eeun ha soun var he dreid, evel eur zoudard kalounek a ia da vervel hag en deuz c’hoant da ober fae var ar maro, evel ma tere ouc’h eur guir soudard.\nGoulaouet oa an deiz ; tosteat oan out-han, hag en eur zellet piz, e veliz eur zeizenn enn dro d’he c’houzouk, ha var he galoun eur vedalenn. Edo va biz var bluen va fuzil, eur zachadenn hag oa great gant-han... Chom a riz a-za. Ar guel euz ar vedalenn a dorraz va drouk.\nEur vedalenn a ra atao eur vad d’an nep he dougen.\n— Ma karfenn, eme-ve, me a chelle ho laza evel ma’m beuz lazet ar re-all.\n— Lazit ac’hanoun, emez-han ; hag e c’hoantea krenvaat he vouez ; lazit ac’hanoun, n’em beuz ket a aoun.\n— Komz mad a rit a-ze, va c’hamarad iaouank ; ia, ia, komz mad evit guir. C’houi a viche mad da veza a enn tu ganeomp-ni.\n— Me a zo e tu ar Franz.\n— Franz a zo el leac’h m’eman Doue hag ar roue, va faotr ; ha c’houi, kerkouls hag ar re a zo a du ganeoc’h, ne rit nemed laza merc’hed ha bugale, tud ha ne reont drouk da zen ; ne rit nemed laerez ilizou ha devi tiez dre ma ’z it. C’houi etrezoc’h, divroidi ha dispac’herien, a lavar ne deuz e Breiz nemed laeroun ha tud fallakr, abalamour ma tifennnont ho Doue, ho roue, ho bro hag ho zud ; mad, me a lez ganeoc’h ho puez ; it da gaout ho kamaraded, ha lavarit kement-se d’ezho ; lavarit d’ezho ive eur Breizad, he-unan, enn eun nosvez epken, en deuz lazet d’ezho c’houeac’h soudard varnugent a dennou fuzil, hag en doa ho lazet abalamour m’o doa merzeriet, gand ar grizder ar grisa, eun tiad tud n’o doa great drouk da hini anezho. Kenavezo, den iaouank.\nLezer a riz ive-ta, abalamour d’he vedalenn, he vuez gand an tammik ofiser, ha dont a riz dre an hent berra da goajou Kermenguy da renta kount euz va beach d’an Aoutrou de Kerbalanek. — Eno e tlien kaout ive an Aoutrou Cren ha va oll gamaraded.\n— Diouc’h ar pez am boa klevet, ne dalie ket ar boan d’ign mont da glask tud da harpa ouc’h soudarded Canclaux e kostez Lanzeon nag e kostez an Arvor, pa ’z oa guir oa eat Paol Inizan d’ar prizoun.\n— Allaz ! paour keaz Ian Pennors, eme Mauriz Magerez, pa velaz ac’hanoun o tont leun-c’hoad, n’ema ket doare ar friko varnoc’h ! Eur goall dro a zo en em gavet ganeoc’h enn noz-man, diouc’h ma velan ?\n— A gaf d’eoc’h, Mauriz ?\n— Ia, pe ne velan ket sklear ; kouskoude eo savet an heol. Mad, it var hent Lesneven, dirak park balan Ian Berthou, o chom e Trefalegenn, hag e velfot tro piou a zo bet enn noz-man.\nNeuze e kountiz ar pez am boa great. An Aoutrou Cren a reaz eun tamm sermoun dign, hag evelato va c’haloun n’oa ket glac’haret ouc’h her c’hlevet ; mez an Aoutrou de Kerbalanek a grogaz em dourn hag her stardaz kalounek, en eur rei dign eun taol-lagad hag a lavare : Mad c’heuz great, Ian Pennors, eur goaz oud.\nHag, evit guir, n’em biche ket roet va nosvez evit arc’hant.\nAn Aoutrou Cren a lavaraz c’hoaz :\n— Soudarded ar Republik int, evit guir, Ian Pennors, ar re hoc’h euz lazet enn noz tremenet ; goall draou o deuz great, hen anzao a ranker, ha ma viche eat an traou hervez ho ioul, me n’edon ket aman breman. Evelato int tud, ha ne c’heller ket ho lezer, evel chatal ha gagnou, da vreina var gorre an douar. Ar bleizi hag ar brini a deufe da grignat ho eskern, ar pez a ve evit hor bro Breiz eun dra zivalo dirag an dud, hag a ve tamallet d’eomp gant Doue. D’eomp daouzek ac’hanomp d’ho lakaat enn douar. Ne c’hellimp ket ho c’has d’an douar binniget, rak e riskl e vefemp da veza paket gand soudarded-all. El leac’h ma c’hellimp ni ho lakaio enn douar.\nHa ken buan ar belek dizrouk a gemeraz penn an hent da vont varzu Lanhouarne. Louis Guillou, Gien an Han, Glaoda ar Map, Job ar Boulc’h, Tangi Lagadek, Herve Magerez, Denez Rosek, ha kals a re-all c’hoaz a ieaz var ho lerc’h. Me va-unan ne ouen ket evit miret da vont d’ho heul ; red oa d’ign mont da ziskouez d’ezho e peleac’h em boa douaret soudarded ar Republik.\nNe c’hejomp ket e Maner-al-Liorzou en eur vont. P’edomp var an hent braz, dirag an ti, an Aoutrou Cren, he-unan, ne reaz nemed sin ar groaz ; di e tliemp dont en eur zistrei.\nKenta a gafchomp var an hent, e oue Brutus an Normand ; var hennez, a c’houzoc’h, em boa tennet da genta. Ar re-all a ioa, hini aman, hini a-hount, dem-dost evelato an eil d’egile. N’oa den var an hent. Ne ouzoun ket e pe du oa troet va zammik ofiser n’em boa ket tennet varnez-han.\nE park balan Ian Berthou Trefalegenn, etal ar c’hleuz, adren eur vojenn drez ha spern, e rejomp eun toull doun hag hir, rak benviachou evit-se a ioa eat ganeomp, hag enn-han e taolchomp soudarded ar Republik, ho c’houeac’h-varnugent, er memez toull.\nPa ouent taolet-oll enn toull, an Aoutrou Cren, var bennou he zaoulin, a lavaraz pedennou an anaoun :\n— De profundis clamavi ad te, Domine ; Domine, exaudi vocem meam.\nNi a ioa dizolo hor penn.\nPa gleviz ar pedennou-ze, e riz eur skrijadenn, ne ouen ket evit miret, rak dioc’htu e teuaz em spered ar spountadenn em boa bet enn nosvez araok e Maner-al-Liorzou. Va spered a ieaz da glask Herve Soutre, Katel Eukat hag ho bugale. Allaz ! n’ho guelign birviken er bed-man !\nGoude ma ouent taolet enn toull, e lakechomp douar varnez-ho ; ha goude ?... Setu achu evit-ho er bed-man. Ra blijo gant Doue ankounac’haat ho goall-oberou, kaout truez out-ho er bed-all ha rei d’ezho lod enn he varadoz !!!\nGoude-ze e teuchomp da Vaner-al-Liorzou da denna euz ar puns Herve, Katel, ho bugale hag an daou vevel. N’em beuz ket a galoun da gounta d’eoc’h pegen truezuz oa bet d’eomp tenna an dud paour-ze er meaz euz ar puns. Ho liana a rechomp ; bep a arched a oue great d’ezho oll. Hini Katel a oue great kals brasoc’h, rak lakaat a rechomp gant-hi, er memez arched, he daou grouadur, unan a bep tu, etre he divreac’h, evel ma edo pa varvaz e fons ar puns, epad m’edo an Aoutrou Cren o rei d’ezhi induljansou ar maro mad.\nPa deuaz an noz, ec’h ejomp d’ho c’has d’an douar binniget, e bered Guinevez-Lochrist, ho farrez.\nAdtapet diwar « https://br.wikisource.org/w/index.php?title=Emgann_Kergidu/Pennad_21&oldid=51313 »\nKemmoù diwezhañ degaset d'ar bajenn-mañ d'an 1 Mae 2013, da 20:35.


Katrina - Keit Vimp Bev\nKael hag ar gorriganedKevrin an enezenn\nDegemerStalLevrioùLevrioù 11-15 bloazKatrina\nHome / Loreidi / Loreidi PAY / Katrina\nAr thriller-se, savet goude tremen ar gorventenn Katrina, a zispleg un darvoud gwir. Setu un doare nevez da welet pegen kriz e c’hell bezañ ar vuhez evit ar re baourañ, hiziv an deiz, er Stadoù-Unanet.\n99 er stok\nISBN: 2-86824-092-5 Rummadoù : Levrioù 11-15 bloaz, Loreidi PAY, Priz ar Yaouankiz Product ID: 1473\n“C’hoant am eus sevel ma mouezh. Dezho da gaout aon, c’hwen en o loeroù. Dezho da vezañ diskaret, an eil goude egile. Int, an holl dud hag a zo kiriek eus an drajedienn-mañ. Va zestamant e vefe, a-raok ma kuitafen ar bed-mañ.”\nAn thriller-se, savet goude tremen ar gorventenn Katrina, a zispleg un darvoud gwir. Setu un doare nevez da welet pegen kriz e c’hell bezañ ar vuhez evit ar re baourañ, hiziv an deiz, er Stadoù-Unanet.\nGanet eo bet Jakez-Erwan MOUTON e Sant Malou, e 1957. Eno en deus tremenet ur bugaleaj eürus. D’an oad a zaouzek vloaz eo kroget da zeskiñ brezhoneg e-unan. Graet en deus e studioù uhel e Skol-Veur Roazhon, war ar saozneg ha war ar brezhoneg. Er bloavezh daou vil en deus tapet ar C’hapes saozneg-brezhoneg ha c’hoazh ur Master e brezhoneg. Tremenet en deus ur bloavezh e Bro-Gembre evel « French assistant » hag ur bloavezh all e Bro-Skos, e King’s College, evel lenner. Kelenner istor eo bremañ en un hentenn divyezhek, e skolaj Sant Stanislas Lokournan-Leon. Atav hag a-viskoazh eo bet trelatet gant ar mor. Pa vez brav an amzer e plij dezhañ mont da gayakiñ e-unan pe neuial. A-hent all e ra yoga hag e lenn forzhik : levrioù istor dreist-holl. Skrivañ a ra kazi bemdez hag e brezhoneg dreist-holl.\n2007 – Priz ar Yaouankiz – 54 p. – 11 x 18 cm\nRoit an ali kentañ war “Katrina” Cancel reply


Nur Devlet a oa mab da Hacı Iañ Giray ha khan Krimea er XVvet kantved.\nGoude marv Hacı Giray e 1466 e savas reuz etre e vibien a-benn tapout krog er galloud. Nur Devlet a voe khan Krimea etre 1466 ha 1467 evit ar wech kentañ met skarzhet e voe gant e vreur Mengli Iañ Giray a oa skoazellet gant Genoviz. Adkemer a reas ar galloud er memes bloavezh gant sikour e vreudeur Hayder ha Bay Keldi.\nMengli Iañ Giray a gavas repu adarre e Kefe, kêr e dalc'h Genoviz. Dre ma soñje d'ar re-se e oa Mengli a-du ganto hag a-enep an Otomaned e skoazelljont anezhañ da adtapout ar galloud er c'hanat e 1468 pe 1469. Met Mengli a savas emglev gant ar sultan Mehmet II kerkent ha deuet en-dro war an tron.\nNur Devlet a dapas ar galloud un trede gwech a-raok bezañ rediet da skarzhañ kuit diouzh Krimea e 1478 ha kavout repu e Moskov. Etre 1486 ha 1490 e voe lakaet war tron khanat Qasim gant Ivan III.\nMervel a reas e 1503 e-kichen Moskov. E gorf a voe kaset da Grimea ha sebeliet e Bahçesaray.\nHacı Iañ Giray Khan Krimea\n1466 – 1467 War e lerc'h:\nMengli Iañ Giray\nMengli Iañ Giray Khan Krimea\n1467 – 1469 War e lerc'h:\n1475 – 1476 War e lerc'h:\nAdtapet diwar « https://br.wikipedia.org/w/index.php?title=Nur_Devlet&oldid=1911543 »\nKemmoù diwezhañ degaset d'ar bajenn-mañ d'an 23 Gwe 2021, da 17:07.


Istor Normandi - Wikipedia\n3.1 Vikinged aotreet d'ober o annez\n3.2 Duged ha roueed\nEn Henamzer, e skridoù Julius Caesar ez eus anv eus un nebeud pobloù galian en douaroù ma voe krouet dugelezh Normandi 10 kantved diwezhatoc'h :\nAbrinkated e Ledenez Cotentin\nan Aulerked Eburovikat e Su\nKaleted e norzh ar Saena war ribl Mor Breizh\nLeksovied e kreiz\nUnelled e Ledenez Cotentin\nVeliokased e norzh ar Saena\nMor Breizh a oa ul liamm etre ar pobloù en hanternoz hag er c'hreisteiz dezhañ, hag anvioù heñvel a veze kavet en daou du. Eskemmoù armerzhel a veze etre Breizh-Veur koulz hag ar morioù nes ken ez eus bet kavet roudoù ar marc'hadourezhioù italian er broioù kelt.\nE 27 kent JK e voe staget broioù ar C'haleted hag hini ar Veliokased gant an impalaer roman Aogust ouzh ar broviñs roman anvet Gallia Lugdunensis, Lyon he c'hêr-benn.\nGoude ma oa aet kuit al lu roman eus Galia e penn ar IVre kantved (gant Kustentin aet da dapout ar galloud e Roma) e klaskas ar c'heodeded galian kevrediñ evit gwareziñ o surentez tro-dro d'an Aulerked.\nKoulskoude e teuas ar Frized, morlaeron anezho, da gontrolliñ an aodoù tamm ha tamm.\nVikinged aotreet d'ober o annezAozañ\nUn darn eus Neustria zo aet d'ober Normandi e 911 pa voe sinet Feur-emglev Saint-Clair-sur-Epte etre Rollon, tiern viking, ha Charlez III a Vro-C'hall. Roet e voe kontelezh Rouen da Rollon, en eskemm e oa karget da zifenn traoñienn ar Saena a-enep ar Vikinged all. Krouet e oa dugelezh Normandi, a oa gwazour da Rouantelezh Bro-C'hall.\nDuged ha roueedAozañ\nKreskiñ a reas galloud duged Normandi pa zivizas an dug Gwilherm, lesanvet an Alouber da-c'houde, klask tapout tron rouantelezh ar Saozon e Breizh-Veur tra ma oa kenderv d'ar roue saoz, Edouard ar C'hofesour en doa dilennet anezhañ evit bezañ e hêr.\nE 1066 e tastumas ul lu bras, Normaned koulz ha Brezhoned ennañ, e porzh Saint-Pierre-sur-Dives hag e kasas anezhañ tramor. Trec'h en doe war Harold hemañ emembannet bezañ ar roue, e-doug emgann Hastings ha lazhet e oe e enebour.\nRannañ a reas Gwilherm an douaroù en doa lakaet da vezañ holl renablet en Domesday Book (Levr ar Barn diwezhañ). Evel-se e oe roet da dug Breizh Hoel II en doa harpet Gwilherm ur strollad chapeleniezhoù e Norzh Bro-Saoz, anvet Enor Richmond, ur vammenn puilh arc'hant evit an dugelezh.\nDugelezh Normandi ivez a oa uhelet dre ma oe e dug ur roue a c'helle sac'hañ dalc'hioù bras war ar c'hevandir ha kemer ar bennaotrouniezh ma veze tu. E 1154 ez eas dug Breizh Konan IV da repu e Bro-Saoz hag ez eas da wazhour ar roue norman ha saoz Herri II Plantajened. Hemañ a oe gward dugelezh Breizh pa oe e Jafrez Plantajened, e vab, ur minor dimezet gant hêrez dugelezh Breizh, Koñstañs. Pa varvas Jafrez, hag eñ un dug Breizh hag Anjev berrbad, e resevas an dugelezh Herri II.\nE-pad tri c'hantved e voe Normandi ur briñselezh vras. Gant an Normaned e voe aloubet Bro-Saoz, Sikilia, Italia ar Su, etc...\nE 1204 e tennas splet ar roue gall Fulup II eus torfedoù ha trubarderezh Yann Dizouar evit embann ma oa lamet dugelezh Normandi dioutañ. E 1206 e aloubas Normandi Fulup II. Lakaat a reas da sevel ar c'hastell-kreñv Château-Gaillard, e-kichen Les Andelys (Eure) evit herzel distreiñ an Normaned-Saozon. Goude-se e tistroas Normandi da vezañ ur broviñs eus Bro-C'hall. Ne chomas nemet Inizi Breizh dindan beli ar roueed saos hag e vezont staget ouzh kurunenn Vro-Saoz nemet gant an dugelezh saoz chomet bev enno.\nDaoust m'en doa anavezet ar roue saoz Herri III pennaotrouniezh ar roue gall e talc'has ar roueed saoz all adtapout an Normandi ha ne oe ket dilezet eo bet an azgoulenn a-raok 1804.\nE 1315 e embannas ar roue gall Loeiz X ar Garta d'an Normaned a wareze dezho frankizoù hag emsavadurioù dibar. Kadarnaet e oe e 1339 gant Charlez IV.\nClaude Monet, Impression, soleil levant, 1872, livet e porzh an Havr.\nEn XIXvet kantved e voe brudet ar skrivagnerien c'hallek-mañ:\nAdtapet diwar « https://br.wikipedia.org/w/index.php?title=Istor_Normandi&oldid=1785320 »\nDernière modification le 23 C'hwe 2018, à 05:45\nKemmoù diwezhañ degaset d'ar bajenn-mañ d'an 23 C'hwe 2018, da 05:45.


Menezioù Atlas - Wikipedia\nUr pennad disheñvelout Atlas zo ivez.\nAn Atlas (berbereg: idurar n Watlas, Arabeg: جبال الأطلس) a zo un aradennad venezioù Afrika an Norzh, er Maghreb, war 2 500 km a-dreuz Maroko, Aljeria ha Tunizia. Toukbal, gant e 4 167 m eo ar beg uhelañ, e mervent Maroko. Ar menezioù Atlas a zisparti an aodoù kreizdouarel hag atlantel diouzh ar Sahara. An dud a zo chom er menezioù Atlas a zo Berbered anezho evit an darn vrasañ. Er menezioù-mañ ez eus plant ha loened na vezont kavet nemet amañ, reoù all eus Europa ; ha reoù zo a zo en arvar pe aet da get. Da skouer ar marmouz berber, arzh an Atlas (aet da get), al loupard berber, ar c'harv berber, al leon berber (aet da get), hag all.\nGwel eus an Atlas e Maroko.\nLakaat a ra an anv da soñjal er vojenn c'hresian eus ar ramz Atlas bet kondaonet gant Zeus da zougen bolz an oabl war he zivskoaz.\n2.1 Harzoù tektonik\n2.1.1 Tektonik kentañ\n2.1.2 An eil tektonik\n2.1.3 An trede tektonik\n2.2 Regennadoù ar menezioù Atlas\n2.2.1 Atlas Uhel\n2.2.2 Regennad Atlas krenn\nMeur a venezieg zo anezho. Teir rann zo d'an Atlas, a gornôg da reter:\nAtlas Maroko e Maroko, teir rann enne ivez:\nan Atlas Krenn a sav betek 3 356 metr e Maroko;\nan Atlas Uhel a sav betek 4 167 metr e Maroko;\nan Enep-Atlas a sav betek 3 305 metr e Maroko;\nAtlas ar Sahara (Aljeria ha Tunizia) anezho\nar menezioù Aorez a sav betek 2 328 metr er Djebel Chelia en Aljeria;\nMenezioù Tunizia a sav betek 1 544 metr er Djebel Chambi e Tunizia;\nan Atlas tellian (Aljeria ha Tunizia):\nDjurdjura, a sav betek 2 308 metr en Aljeria;\nOuarsenis a sav betek 1985 metr en Aljeria.\nKartenn a ziskouel pelec'h emañ ar menezioù Atlas.\nSavet int bet da mare ar Rakkambrian, ha savet goude e-pad tri marevezh eus istor an douar.\nAr menezioù Anti-Atlas a zo bet krouet pa voe stokadenn etre Afrika hag Amerika. Hiziv an deiz e c'haller gwelout restajoù eus ar menezioù se er Menezioù Appalachoù en Amerika.\nMare distummadur a empleg an Anti-Atlas, a zo bet krouet er Paleozoeg gant stokadenn ar c'hevandiroù. Norzhamerika, Europa hag Afrika a zo bet stok-ha-stok milionoù a vloavezhioù zo.\nAn eil tektonikAozañ\nE-pad mare ar Mezozoeg e lakae un astennadenn eus ar gwiskad douarel ar c'hevandiroù da bellaat an eil diouzh ar reoù all. An astennadenn-mañ a groue diazoù goueledennet bras ha intrakevandirel. Ul lodenn vras eus lodenn roc'hellek ar menezioù a oa dindan ar morioù pell 'zo.\nAn trede tektonikAozañ\nA-benn ar fin, etre 65 ha 1,8 milion a vloavezhioù zo ez eus bet ur stokadenn all etre Europa hag Afrika evit sevel ar menezioù Atlas a-vremañ.\nRegennadoù ar menezioù AtlasAozañ\nAr regennadoù a c'hell bezañ rannet e peder rannvro vras, eus ar c'hornôg d'ar gevred:\nan hini "grenn" Atlas, Atlas uhel, hag Anti-Atlas (Maroko).\nAtlas ar Sahara (Aljeria).\nTell Atlas (Aljeria, Tunizia).\nMenezioù Aoures (Aljeria, Tunizia).\nAn Atlas Uhel a zo lec'hiet a-us an Atlas Krenn, mont a ra war-zu bro Aljeria, poblet gant Berbered dreist-holl. El lodenn-mañ emañ Ouarzazate, traoñien an Draa, ha traoñienn an Ourika.\nRegennad Atlas krennAozañ\nAl lodenn gren eus ar menezioù Atlas a zo lec'hiet nemet e bro maroko. Goude al lodenn man a zo ul loden garvegier a za betek bro aljeria. An Atlas uhel a en em ledannat a ra war 700 kilometric gant tro dro 10 beg menez a za uheloc'h eget 4.000 metrad. An norzh a zo dispartiet eus al lodenn gren gant ar stêr Sebou.\n↑ Menezioù ar Rif a zo e Maroko a sav betek 2 456 metr.\nAdtapet diwar « https://br.wikipedia.org/w/index.php?title=Menezioù_Atlas&oldid=1887909 »\nDernière modification le 12 Du 2020, à 22:01\nKemmoù diwezhañ degaset d'ar bajenn-mañ d'an 12 Du 2020, da 22:01.


Erich Kempka (16 a viz Gwengolo 1910 e Oberhausen – 24 a viz Genver 1975 e Freiberg am Neckar) a voe blenier Adolf Hitler azalek 1934. Ezel niv. 2803 an Allgemeine-SS e voe hag ivez SS-Obersturmbannführer.\nD'ar 1añ a viz Ebrel 1930 ec'h emezelas Kempka e NSDAP (ezel niv. 225-639). E 1932 e voe e-touez an eizh den a savas an SS-Begleit-Kommando.\nBlenier Josef Terboven e voe betek an 29 a viz C'hwevrer 1932. E 1934 e kemeras plas Julius Schreck ha Emil Maurice evel blenier pennañ, mevel ha gward Hitler. Er memes bloavezh e voe test pa voe harzet Ernst Röhm.\nKempka o vleniañ Hitler ha Benito Mussolini e Gwengolo 1937\nD'ar 1añ a viz Kerzu 1937 e teuas da vezañ ezel eus Lebensborn. Profet e voe dezhañ un Totenkopfring gant Heinrich Himmler. E 1945 ez eas d'ar Führerbunker asambles gant Hitler.\nKempka a voe unan eus ar re a rankas deviñ korf Hitler. D'an 30 a viz Ebrel goude kreisteiz e voe goulennet gantañ kavout 200 litrad dour-tan, met ne gavas nemet 180 litrad. Kuitaat a reas ar bunker en deiz war-lerc'h, ha d'an 20 a viz Even e voe tapet gant soudarded amerikan e Berchtesgaden.\nE-pad prosezoù Nürnberg e voe goulennet gant Kempka dont da desteniañ peogwir e lavare en doa gwelet Martin Bormann o vervel abalamour d'ur roked eneptankoù bet taolet gant soudarded rusian. Dieubet e voe d'an 9 a viz Here 1947.\nKempka a zalc'has da zaremprediñ izili bet er "Führer-Begleit-Kommando" dre ma'z eas da emvodoù kevredigezh an dud bet er 1añ SS Panzer Korps betek 1974, da lavaret eo ur bloaz a-raok ma varvfe. E eñvorennoù a voe embannet e 1951 dindan an titl Ich habe Adolf Hitler verbrannt (Devet em eus Adolf Hitler). Adembannet e voe al levr e 1975 gant ur rakskrid gant Erich Kern (bet ezel eus Leibstandarte SS Adolf Hitler) dindan an titl Die letzten Tage mit Adolf Hitler (An devezhioù diwezhañ gant Adolf Hitler).\nJürgen Tonkel eo an aktor a c'hoari perzh Kempka er film Der Untergang (2004).\nAtersadenn Erich Kempka war Wikimammenn (e saozneg)\nTestennoù savet gant Kempka (troet e saozneg)\nAdtapet diwar « https://br.wikipedia.org/w/index.php?title=Erich_Kempka&oldid=1818794 »


5 041 ann. (2018)\nMelestradurezh: krouet e voe ar gumun e 1790. Gant al lezenn eus an 23 a viz Eost 1790 e voe lakaet da bennlec'h kanton Muzilheg, peder c'humun ennañ: Arzhal, Beler, Laozag ha Muzilheg; e Bann ar Roc'h-Bernez e oa; miret ha brasaet e voe kanton Muzilheg gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix; lakaet e voe Muzilheg en Arondisamant Gwened bet krouet e 1800 .\n121 gwaz eus ar gumun a gollas o buhez abalamour d'ar brezel, d.l.e. 4,66 % eus he foblañs e 1911 .\nD'an 28 a viz Even 1943 e kouezhas ur c'harr-nij B-17 eus aerlu SUA (United States Army Air Forces) e Muzilheg; lazhet e voe pevar nijour eus e baread, pevar nijour all a voe tapet gant an Alamaned, daou nijour all a zeuas a-benn da achap.\nMervel a reas ur gwaz e Brezel Indez-Sina .\nE distro-skol 2020 e oa 76 skoliad enskrivet er c'hlasoù divyezhek (14,9 % eus skolidi ar gumun evit a sell ouzh ar c'hentañ derez)<ref>Distro-skol ar c’helenn divyezhek e 2019\nAdtapet diwar « https://br.wikipedia.org/w/index.php?title=Muzilheg&oldid=1895553 »\nDernière modification le 18 C'hwe 2021, à 15:21\nKemmoù diwezhañ degaset d'ar bajenn-mañ d'an 18 C'hwe 2021, da 15:21.


liard - Wikeriadur\nliard /ˈliːart/ gourel (liester : liarded, liardoù)\n(Gwechall) Pezh moneiz a dalveze ur c'hard eus ur gwenneg\nPa zistroit, goude an oferenn, ho kalonoù a frailhfe, mar ve (?) ret deoc'h reiñ ul liard d'ar beorien a zo e-kichen dor an iliz ; [...]. — (Fañch an Uhel, Kontadennoù ar Bobl/4, Al Liamm, 1989, p. 104.)\nEvit an tad da vezañ avarisius, avarisiusoc'h c'hoazh e oa ar mab, a vije marvet, mar vije (?) bet kollet dezhañ ul liard. — (Fañch an Uhel, Kontadennoù ar Bobl/4, Al Liamm, 1989, p. 106.)\n— Ne lakin ket ul liard ouzhpenn, [...]. — (Fañch an Uhel, Kontadennoù ar Bobl/5, Al Liamm, 1994, p. 173.)\n(Dre astenn-ster) Sammad arc'hant dister-tre:\nul liardig, ul liard toull.\nkoustañ, talvezout ul liard toull : talvezout netra\nober ul liard gaou ouzh unan bennak : ober an disterañ gaou ouzh unan bennak\npaeañ blank ha liard : paeañ penn-da-benn\nDaou liard an tamm,\nDaou liard an oñs,\nHag ho fri em foñs ! — (Jules Gros, Le trésor du breton parlé Troisième Partie, 1974, p. 367.)\ngalleg : liard (fr)\nAdtapet diwar « https://br.wiktionary.org/w/index.php?title=liard&oldid=308623 »\nKemmoù diwezhañ degaset d'ar bajenn-mañ d'an 18 Kzu 2020, da 11:45.


Buhez ar Sent/1912/Itron-Varia Lourd - Wikimammenn\nBuhez ar Sent/1912/Itron-Varia Lourd\n◄ Skolastika Itron-Varia Lourd Janned de Valois ►\nUnnekvet devez a viz C’houevrer\nEr pevare blavez goude m’oa bet embannet en Rom e oa ar Werc’hez krouet dinam, Mamm Doue a deurvezas diskenn war reier Masabiel, e-tal kêrig Lourd, hag en em ziskouez eno, meur a wech, d’eur verc’hig paour, fur ha sentus, he hano Bernadetta.\nAn Itron-Varia a oa yaouank he dremm, ar c’hlanded hag ar vadelez o paran warnezan, eur zaë hag eur oual wenn-kann endro d’ezi, hag eur zeien c’hlas, liou d’an nenv, oc’h ober he gouriz. Diou rozen aour a c’holoe he zreid noaz, a oa harpet ganti war eur skourr roz-goue.\nD’an 11 a viz c’houevrer 1858, en em ziskouezas evit ar wech kentan, hag e teskas d’ar verc’h strafuilhet ober sin ar groaz ha lavaret ar rozera. Hi hec’h-unan, e oa eur rozêra ouz he brec’h, hag e lake ar greun anezan da gouezan, beb Ave Maria a lavare ar plac’h vihan. En eil gwech, Bernadetta, nec’het kas gouzout piou oa an Itron a wele, a strinkas beradou dour benniget warnezi. Mamm Doue a reas ouz ar verc’h eur mousc’hoarz dudius.\nEn trede gwech, ar plac’hig a ginnigas liou ha paper d’an Itron :\nNan, emezi, ar pez am eus da lavaret d’ac’h, n’am eus ket ezom da skrivan anezan. Gret d’in, hebken, ar blijadur da zont aman, pemzek gwech dustu.\n— Hen prometi a ran ! eme ar verc’h.\n— Ha me, eme ar Werc’hez, a bromet ho lakat eûrus, nan er bed-man, mes er bed-all.\nEr pemzek gweladen-ze, Mamm Doue a lavaras da Vernadetta : Pedi evit ar bec’herien, pokat d’an douar, ober pinijen, mont da gaout ar veleien ha lavaret d’eze sevel eur chapel en hec’h enor ha dont eno da bardonan.\n’Vit ma c’hallje muioc’h a dud ober pardon Itron-Varia Lourd ha kaout lod, tost d’ar gêr, ’barz an andon a c’hrasou a red eno ken puilh, zo bet savet, dre ar bed holl, grotennou Lourd. Ar Vretoned o deus meur a hini. En Bro-Dreger, en Plijidi, zo unan kempennet a-zoare savet en lein ar vêred, etre ar mene hag an iliz. Eur gouel hag a zo brudet a ve grêt eno bep bla, an 23 a vezeven, gant eur prosesion-noz hag eun tantad bras war lein ar mene.\nAr mirakl a zo eun dra souezus, a zigoue dre c’halloud Doue hag er-mêz eus al lezennou douget gantan hag anavezet gant an dud.\nAr miraklou a embann eur c’halloud hag eur ouiziegez dreist re an den...\nAr miraklou a zo treo souezus, ha n’int ket brasoc’h, koulskoude, evit an treo a c’hoarvez ennomp hag endro d’imp bemde, ha ne dôlomp evez ebet ouïe, ken kustum omp d’o gwelet.\n« Brasoc’h mirakl eo, eme sant Augustin, gouarn ar bed holl, evit magan pemp mil den gant pemp bara. Ar c’hentan, koulskoude, den n’hen c’hav souezus, elec’h ma kaver souezus an eil, n’eo ket ma vefe brasoc’h, mes n’en em gav ket ken alïes. Ha piou a vag ar bed holl, nemet an Hini a grou an estou diwar ar bozadou had ? Hogen, ar memes labour eo ; evel ma lak an ed da rei kant evit unan en douar, au eus laket ar pemp bara da greski etre e zaouarn. An torziou-ze a zo bet evel an had, hag elec’h bezan tôlet en nantchou, a zo bet laket da greski, en eun doare burzudus, gant an Hini an eus grêt an douar. »\nAr re a gomze en hano Doue, en amzer goz, o devoa ar c’halloud d’ober miraklou, hag evelse e vezent kredet.\nJezuz-Krist, pa deuas war an douar, a reas miraklou, hag evelse e veze kredet e lavariou ha heuilhet e c’hourc’hemennou.\nAn dud ha n’eman ket Doue a-du gante, ne reont ket a viraklou. Ar miraklou a ro eta da anaout, en eun doare sklêr hag anat, d’an holl, pehini eo ar gwir relijion. Eleiz a zo bet aneze, en penn kentan an Iliz, ha n’eo ket red e vefe ken.\n« Diskibien kentan Jezuz-Krist, eme sant Augustin, o deus gwelet e viraklou hag o deus kredet en Iliz ; ni a wel an Iliz hag a dle kredi er miraklou o deus diazezet anezi. »\nKen dibradet eo an Iliz diouz an douar, gant he miraklou, ma c’hall an holl he gwelet, eus pevar c’horn ar bed. Daoust ma n’int ket red, e tigouez enni bepred, en tu pe du, miraklou neve, a ro muioc’h a galon hag a harp d’ar re a gomz en he hano.\nEr bla 1854, ar pab Pi IX a embanne, dirak ar bed holl, e oa ar Werc’hez Vari konsevet dinam ; pevar bla goude, an Itron-Varia a ziskenne war reier Lourd hag a lavare da Vernadetta, a c’houlenne diganti he hano : « Me eo ar Gonsepsion Dinam. » Ar mirakl a deue, ha n’eo ket paouezet abaoue, da harpan ar gelennadurez kristen.\nGwaz a ze, neuze, d’ar re a vouch o daoulagad hag a huch goude-ze ne welont ket sklêr.\nAdtapet diwar « https://br.wikisource.org/w/index.php?title=Buhez_ar_Sent/1912/Itron-Varia_Lourd&oldid=36285 »\nKemmoù diwezhañ degaset d'ar bajenn-mañ d'an 9 Mez 2012, da 08:56.


Hieroglifoù Egipt - Wikipedia\nHieroglifoù war ur maen-koun egiptat\nHieroglifoù e mirdi Memfis gant delwenn Ramses II a-dreñv.\nUr reizhiad skrivañ eo ar Hieroglifoù. Implijet eo bet e-pad Henamzer Egipt. Mesket e veze enni elfennoù lizherennek, silabennek ha skeudennek. Anvet int linennadoù-skritur e Sketla Segobrani.\n2 Istor hag emdroadur\nDiwar ar gresianeg e teu ar ger hieroglif. Eus ar gerioù ἱερογλύφος (hieroglúphos) hiero- (ἱερός), a dalvez "sakr", ha glif (γλύφειν), a dalvez "benañ". Treuzskrivañ a reer ar frazenn egiptat a dalvez kement ha hieroglifoù evel mdw nṯr skrivet alies medu netjer; ger evit ger "gerioù Doue"].\nIstor hag emdroadur[kemmañ | kemmañ ar vammenn]\nE-pad bloavezhioù eo bet Pladenn Narmer an enskrivadur hieroglifek kentañ anavezet. Kavet e oa bet e-doug furchadegoù Hierakonpolis (Kaoum al-Ahmar hiziv) e-tro 1890. Bloaziataet e oa bet e-tro 3000 kent JK. E 1998, koulskoude, ur skipailh arkeologourien alaman a oa o furchal en Abidos (Umm al-Qa'ab hiziv) a zizoloas bez U-j a oa d'ur penn-bras rakdinastek; eno e voe adkavet 300 tamm kleiz a oa skrivet kent-hieroglifoù warno. Bloaziataet eo bet ar bez-se e-tro 3400 kent JK.\nTri doare arouezennoù a ya d'ober ar hieroglifoù: arouezennoù fonetek, en o zouez arouezennoù unkensonennek, evel al lizherenneg, met ivez un toullad a verk div pe deir c’hensonenn, skeudennoù, zo evit ur ger, ha dezverkerioù, a verk rummad ster ur ger dilizherennet hep merkañ e dalvoudegezh resis.\nA-feur ma'z ae ar skrivañ war-raok e-touez Egiptiz ez eus deuet lizherennoù eeunoc’h war wel. Setu ar pezh a anver ar skritur hieratek (implijet gant ar gloer) hag ar skritur demotek (implijet gant an dud dre vras). Aesoc’h e oa ober gant ar stummoù nevez-se war ar papiruz. N'eo ket evit kelo-se avat ma'z eas ar skritur hieroglifek war ziskar. Kentoc’h e oa meur a zoare implijet keñver-ha-keñver. War Maen Rosetta e kaver war un dro ar skriturioù hieroglifek ha demotek.\nDalc’het e voe d'ober gant ar hieroglifoù dindan ren ar Bersed (a-frapadoù etre ar 6vet hag ar 5vet kantved kent JK.), goude aloubadeg Egipt gant Aleksandr Veur, hag e-pad marevezh Makedoniz hag hini ar Romaned da c’houde. Evit doare, kemplezhded ar hieroglifoù a c’hoarvezas evel ur respont, evit darn, d'ar saviad politikel distabil a oa o ren. Lod a gred dezho o deus c’hoariet ar hieroglifoù ur roll evit lakaat kemm etre 'gwir Egiptiz' hag an alouberien estrañjour (hag o mevelien eus ar vro). Kement-se a c’hall displegañ kraksoñjoù ar skrivagnerien c’hresian ha roman zo deuet betek ennomp diwar-benn ar hieroglifoù. Un displegadenn all eo an emzalc’h peurzoujus zo bet gant ar C’hresianed hag ar Romaned e-keñver ar sevenadur egiptat dre vras. Desket ganto e oa eus ar hieroglifoù testennoù sakr eo bet sellet gant an aozerien gresian-ha-roman ouzh reizhiad kemplezh met poellek ar hieroglifoù evel ouzh un doare alegorek, hud zoken, da dreuzkas kevrinoù, gouiziegezh kuzh. Diwar an doujañs-se n'eo ket dedenn zo deuet met diouiziegezh.\nA-benn ar pevare kantved goude Jezuz-Krist, ne chome mui nemeur a Egiptad gouest da lenn hieroglifoù ha "mojenn" ar hieroglifoù a yae war gresk. Paouezet e voe da implijout hieroglifoù war monumantoù pa voe bet lakaet serriñ an holl demploù digristen e 391 goude Jezuz-Krist gant an Impalaer roman Theodosius Iañ; An diwezhañ enskrivadur anavezet zo diwar un templ pell-pell er c’hreisteiz nebeut goude 391.\nEr pevare kantved ivez e voe embannet ar Hieroglyphica gant Horapollo, un "displegadenn" eus tost 200 arouezenn. Al labour-mañ, hag eñ faziek evit ar pep brasañ, a zispakas pell-pell e aotrouniezh war studi ar hieroglifoù hag e voe kaoz dezho da chom dizispleg e-pad ken pell. Ma'z eo bet lakaet ar pouez war orin gresian ar Hieroglyphica gant ar skolveuridi e penn-kentañ, e vez klasket kentoc’h bremañ diskouez an oberenn-se evel ur striv spontus a-berzh ur gouizieg egiptat da saveteiñ un amzer dremenet aet da get da vat. Bras e voe levezon ar Hieroglyphica war arouezouriezh an azginivelezh, peurgetket e levr Andrea Alciato, hag en o zouez Hypnerotomachia Poliphili Francesco Colonna.\nA-hed ar c’hantvedoù e klaskas meur a ouizieg displegañ ar hieroglifoù, peurgetket Johannes Goropius Becanus er XVIvet kantved hag Athanasius Kircher er XVIIvet kantved; C’hwitadennoù ne voe ken eus ar strivoù-se pe displegadennoù toull diazezet just war ar strollañ soñjoù, diouzh ijin pep hini. Al labour talvoudusañ bet savet war an displegañ hieroglifoù a voe kaset da benn gant Thomas Young ha Jean-François Champollion e deroù ar bloavezhioù 1800. Dizoloadenn maen Rosetta gant bagadoù soudarded Napoleon e-pad aloubidigezh Egipt a roas an alc’hwez hollret a dalvezas da Champollion da zisplegañ koulz lavaret an holl hieroglifoù e-tro 1830. Ur pezh trec’h e oa evit diskiblezh nevez an Egiptouriezh.\nTreuzvevañ a ra c’hoazh ar hieroglifoù hiziv e daou stumm: war-eeun, dre ur 6 glif demotek bennak ouzhpennet el lizherenneg c’hresian pa vez skrivet e kopteg; hag en un doare dieeun, dre m'en deus awenet al lizherenneg semitek zo mamm d'an holl lizherennegoù all bet implijet biskoazh, ha d'hon hini ivez.\nPennad pennañ: Egyptian language\nUr reizhiad kemplezh eo, ur skritur skeudennek, arouezek ha soniadurel war un dro, mesk-ha-mesk en hevelep testenn, en hevelep frazenn, krediñ a rafen lavaret en hevelep ger Lizher da M. Dacier, 27 Gwengolo 1822\nSavet eo ar skritur hieroglifek diwar 24 arouezenn unson pennañ (arouezennoù a glot o zalvoudegezh gant ur son hepken, evel lizherennoù ar brezhoneg); Bez' ez eus ivez ouzhpenn kalz a arouezennoù daouson ha trison daoust m'eo rouesoc’h ar re-mañ diwezhañ.\nHeverk eo ne vez ket skrivet ar vogalennoù er skritur hieroglifek; aesaet e vez an distagadur oc’h ouzhpennañ un son e etre ar c’hensonennoù. Da skouer: nfr -> nefer = brav, mat.\nAr reizhiad treuzskrivañ implijet en daolenn a-is zo ur c’hantved kozh. Mont a rae d'ober an esae gwellañ bet d'ar mare-se evit tostaat da zistagadur an egipteg. Meur a arouezenn difetis pe dizanv o zalvoudegezh zo enni evel "3". Kalz a araokadennoù zo bet graet abaoe daoust m'eo c’hoazh digor an tabut war munudoù zo. Krediñ a reer bremañ, da skouer, e c’hallfe ar son "3" bezañ bet evit [l] en henegipteg, ha bet kollet war-lerc’h e krennegipteg. Ar c’hensonennoù merket evel mouezhiet (d, g, dj) a c’hall bezañ bet strinket (pe, daoust ma n'eo ket ken asur, gargadennet evel kensonennoù kreñvaet ar yezhoù semitek. Un deskrivadur mat a c’haller kaout gant Allen (2000). Evit munudoù o tennañ da reizhiadoù treuzskrivañ all, sellet ouzh ar pennad Transliteration of ancient Egyptian (e saozneg).\nTalvoudoù fonetek gant Allen (2000)\nBultur Egipt 3 a anvet alef,\na harz tarzhek [l] pe [ɾ] didrouz, [j], pe [ʔ]\nur gorzenn ỉ i/a anvet yod vogalenn deraouiñ pe dibenn; a-wechoù [j]\npe div linenn veskellek y y yod doubl (dizimplij) [j]\nur vrec’h ˁ a anvet ain,\nkensonenn c’hwezh mouezhiet gargadennet marteze [d] [ʕ]; [d] bet dalc’het marteze en un nebeud gerioù pe rannyezhoù\npolog ur goailh pe e\nverradur hieratek w w/u anvet waw\nlodenn draoñ ur c’har b b [b] ~ [β]\nur c’hondre korz pe ur skaon p p [pʰ]\nun naer gornek f f [f]\nur gaouenn m m [m]\nur wagennig dour n n [n] [n], a-wechoù [l]\nur genoù r r (dizimplij) [ɾ], a-wechoù [l]\n(atav [l] e rannyezhoù zo)\nur goudor korz h h [h]\nur guchenn weet ḥ h un h kreñvaet,\nkensonenn c’hwezh divouezh gargadennet [ħ]\nur vammog pe\nur bolotenn neud (?) ḫ kh son korzailhek,\nkensonenn staon gargadennet [γ]\nkof ul loen gant e lost ẖ kh ur son dousoc’h,\nkensonenn c’houel staon gargadennet [x]\npezh danvez pleget s s evel an hini a-is [s] [s]\nprenn un nor s s evel an hini diwezhañ [θ]\npoull ul liorzh š sh [ʃ]\ntor ur menez ḳ pe q k k kreñvaet,\nkensonenn darzh hogedennet divouezh [qʼ]\nur baner gant un dorn k k [kʰ]\ne gerioù zo, [kʲ]\nur pod en e sav g g [kʼ]\nur gouign t t [tʰ]\nur gordenn stagañ ṯ pe tch tch evel e saozneg church [tʲ] pe [ʧ]\nun dorn d d [tʼ]\nur c’hobra ḏ pe dj dj evel e saozneg judge [tʼʲ] pe [ʧʼ]\nSkrivet e vez ar ger 'Ptoleme' gant hieroglifoù evel-mañ:\nSetu al lizherennoù a glot gant hieroglifoù ar gartouchenn a-us:\nSellet e vez ouzh "ii" evel ouzh ul lizherenn hepken ha treuzskrivet e vez "i".\nUr skouer all evit diskouez penaos ez a ar hieroglifoù en-dro eo sellet ouzh div dalvoudegezh ar ger egiptek pr (vogalennet peurliesañ evel per). Ti eo e dalvoudegezh kentañ hag e daolennadur hieroglifek zo:\nAze ez a ar hieroglif en-dro evel ur skeudenn zo evit ar ger taolennet ganti: ur ger a glot gant un un arouezenn. Al linenn serzh dindan ar hieroglif zo un doare boas da verkañ emañ an arouezenn evit un ideogramm.\nGallout a ra ivez ar ger pr talvezout kement ha 'mont kuit', 'mont er-maez'. Pa vez skrivet ar ger-se e vez implijet an 'ti' hieroglifek da arouez fonetek:\nAmañ e talvez an ti hieroglifek evit ar c’hensonennoù pr. Ar genoù hieroglifek a-is zo ur stagadenn fonetek: lennet e vez r, ar pezh a greñva al lenn fonetikel evit pr. Un deskriver eo an trede hieroglif; un ideogramm eo a ro d'al lennerien talvoudegezh dre vras ar pezh zo skrivet: amañ e verk ur verb dilec’hiañ.\nTreuzskrivañ an Henegipteg\nGlyphs and Grammars Dafar evit ar re dedennet da zeskiñ ar hieroglifoù gant Aayko Eyma. (e saozneg)\n Pajenn diwar-benn an hieroglifoù (e saozneg)\n Pajenn diwar-benn ar skritur hieratek (e saozneg)\nHieroglyphs! kavlec’h notennet a-zivout dafar ledañ deskamant ha skolveuriek. (e saozneg)\nEgyptian Hieroglyphic Dictionary gant Jim Loy (e saozneg)\nComprehensive Dictionary of Cartouches for all Egyptian Pharaohs (e saozneg)\nGreatScott.com's Hieroglyphs Dafar kelenn. (e saozneg)\nCollier, Mark & Bill Manley|Bloaz=1998|Titl=How to read Egyptian hieroglyphs: a step-by-step guide to teach yourself|Publisher=British Museum Press|ID=ISBN 0-7141-1910-5\nJames P. Allen|Bloaz=2000|Titl=Middle Egyptian: an Introduction to the Language and Culture of Hieroglyphs|Publisher=Cambridge University Press|ID=ISBN 0-521-77483-7\nAdtapet diwar « https://br.wikipedia.org/w/index.php?title=Hieroglifoù_Egipt&oldid=1855802 »\nKemmoù diwezhañ degaset d'ar bajenn-mañ d'an 9 Du 2019, da 11:12.


NEDELEG 2010 LAOUEN D'AN HOLL ! - Skolaj Diwan Kemper Jakez Riou\nSkolaj Diwan Jakez Riou 3541 …\nDaoust da varradoù erc'h kentañ ar goañv ez eus bet gellet aozañ hor merenn vihan Nedeleg. Mare daremprederezh plijus etre skolajidi, kerent ha skipailh ar skolaj. Simpl ha bourrus . Mesk-ha-mesk : 5vedidi disko gant Marine, kanerezed Louise Ebrel, akordeonourien, diskouezadeg labourioù skolajidi, krampouezh, gwastilli, evajoù tomm, stand Nedeleg ar c'huzul-skoazell...Laouen an dud o klozañ gant un tennad skol hir hag o tañva un tamm eus bamerezh Gouel Nedeleg...\nBanne a zegemer mat ar c'huzul-skoazell\nMarine gant he 5vedidi o pleustriñ war hentoù an disko\nChom a ra startijenn !!!\nEn estaj ur sell ouzh labourioù ha kinkladurioù\nTrugarez vras d'an holl dud o deus graet tra pe dra evit ar mareig plijus-mañ. Un darempred hag ur genskoazell blijus a zo bet, un tamm Nedeleg e oa !


Pajenn:Inisan - Emgann Kergidu.djvu/65 - Wikimammenn\nPajenn:Inisan - Emgann Kergidu.djvu/65\nDistroomp da Loull ar Bouc’h hon euz lezet da ober he reuz e kostez Plouaret. Diez eo kounta ped den en deuz kaset d’ar prizoun ha zoken d’ar maro, eb komz euz ar re a eskine bemdez e pep giz, krisa ma c’helle. Mez eur muzur a zo da bep tra. Skuiza a reaz ganthan, abarz ar fin, ar gatoliked vad hag ar chouanted. Evelato, araok mont da-vad d’ezhan, araok terri outhan he benn, e kuzuillchont anezhan dre ar zoun a zo aman varlerc’h evit lavaret d’ezhan diouall, evit lavaret d’ezhan pegen trubard oa bet e kenver he Zoue, peger kriz e kenver he nesa, hag evit hen alia da zistrei var an hent mad. Bemdez ha bemnoz, bro Plouaret a dre-\nAdtapet diwar « https://br.wikisource.org/w/index.php?title=Pajenn:Inisan_-_Emgann_Kergidu.djvu/65&oldid=103237 »\nKemmoù diwezhañ degaset d'ar bajenn-mañ d'an 17 Mez 2017, da 15:43.


Région_Bretagne - Ar Rannvro a skoazell an dud yaouank hep nemeur a ziplomoù a zo e koñje keodedek\nBerzh a ra ar c’hoñje keodedek ! Muioc’h-mui a dud yaouank youlek etre 16 ha 25 bloaz a engouestl e kefridioù evit mad an holl e-pad chwec’h pe daouzek miz. Ha pa vez graet berzh gant ar c’hoñje keodedek e-touez an dud yaouank diplomet, n’int ket stank oc’h ober kemend-all e-touez ar re yaouank hag o deus diskroget diouzh ar skol, pell ac’hano. Ned a ar re diwezhañ-se d’ober nemet 12 % eus an dud a laka o anv er c’hoñje keodedek. War an 3 171 a Vreizhiz engouestlet e 2016 e oa 334 hepken hag a oa sellet evel tud hag o deus diskroget diouzh ar skol. Ouzhpenn-se e vez berr an amzer hag ar peadra a-wechoù gant ar 552 aozadur a zegemer anezho e Breizh evit gallout harpañ anezho en o c’hefridioù. Abalamour da vroudañ ar c’hevredigezhioù-se da duta re yaouank hep nemeur a ziplomoù he deus divizet ar Rannvro reiñ skoazelloù arc’hant dezho.\nRoet e vez ur skoazell gant ar Rannvro d’an aozadurioù degemer\n100 000 a euroioù, setu ar sammad a zo bet lakaet evit ar stignad nevez-mañ ! Divizet he deus ar Rannvro reiñ pep a skoaziad d’an aozadurioù degemer abalamour d’aesaat dezho kemer tud yaouank hep nemeur a ziplomoù e koñje keodedek. Rak poan o dez an aozadurioù-se o kavout amzer ha peadra da stummañ ar re yaouank-se hag a zo aet e-maez ar reizhiad skol. Ezhomm a vez 4 eur 30 well-wazh evit stummañ un den yaouank diplomet, e-lec’h un devezh evit unan all ha n’eo ket diplomet. Rak-se e vez an aozadurioù etre daou soñj a-raok tuta unan anezho. Graet eo ar skoazelloù roet d’ar c’hevredigezhioù ha d’an aozadurioù degemer evit degas un diskoulm aze. N’eus droed da gaout nemet pep a bemp skoazell evit koñjeoù keodedek dre gevredigezh. Ar skoazelloù zo skoaziadoù 115 € dre zen yaouank dre viz. Ne sell ar stignad nemet ouzh an aozadurioù a zegemer tud yaouank ha n’o deus ket tapet ar Vachelouriezh nag ar Vachelouriezh vicherel, nag ar CAP. Ar pal, en amzer-da-zont, eo lakaat ar c’hoñje keodedek da gas ar re yaouank diskroget diouzh ar skol war-zu ur vicher.\nAr skoaziadoù rannvro-se a c’hallo bezañ roet evit ar c’hoñjeoù keodedek kroget etre an 2 a viz Mae hag an 31 a viz Here 2017.\nRannvro Breizh hag ar c’hoñje keodedek\nSkoazellet e oa bet ar c’hoñje keodedek broadel gant ar Rannvro etre 2012 ha 2015, dre ur skoaziadenn 100 € ar miz roet d’ar re yaouank a oa gant ur gefridi bennak e kevredigezhioù hag a laboure war un dachenn lakaet da dachenn bennañ gant ar strollegezh : skoazell er skol, tud nammet, endro.\nE-pad an 3 bloaz-se ez eus bet sikouret 605 a Vreizhiz yaouank. Lakaet e oa bet fin d’ar stignad-se e dibenn 2015.\nPublié le Friday, June 16, 2017


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/285 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/285\nAnanias, ar beleg-braz, a c’hourc’hemenaz d’ar re a oa tost dezhan, hen skei var he visach. (3) Neuze Paol a lavaraz dezban : Doue a skoio ac’hanoud, moger gwennet ; rag azezet oud evit va barna hervez al lezen ; hag o terri al lezen, e c’hourc’hemenez skei ac’hanoun. (4) Hogen, ar re a oa eno, a lavaraz dezhan : Penaos e credez-te gwall-gomz ouz beleg-braz Doue ? (5) Paol a respontaz : Breudeur, na ouien ket e oa hennes ar beleg-braz ; rag scrivet eo : Na zroug-komzi ket euz a brins da bobl.\n(6) Hogen Paol, o c’houzoud e oa Saduceed eul loden euz he varnerien, hag eul loden all Farizianed, a griaz er Sanhedrin : Tud breudeur, Farizian oun, mab da eur Farizian, hag abalamour d’an esperans ha da resurrection ar re varo eo e varner ac’hanoun. (7) Ha pa hen doe lavaret kement-se, e c’hoarvezaz eun disput etre ar Farizianed hag ar Saduceed ; hag an assamble a oe rannet e diou loden. (8) Rag ar Saduceed a lavar penaos n’ez euz na resurrection, nag eal, na spered ; mes ar Farizianed a anavez an eil hag egile. (9) Evel-se e c’hoarvezaz eun drouz vraz. Hag ar Scribed euz a du ar Farizianed a zavaz, hag a stourme ouz ar re all, en eur lavaret : Ni ne gavomp droug e-bed en den-ze, ha mar hen deuz eur spered pe eun eal komzet outhan, na reomp ket a vrezel da Zoue. (10) Hag evel ma oa savet eun disput vraz, ar c’habiten, gant aoun ne vije Paol dismantret ganthe, a c’hourc’hemenaz d’ar zoudarded disken, da lemmel anezhan euz ho c’hreiz, hag he gas d’ar c’hastel.\n(11) An noz varlerc’h, an Aotrou en em brezantaz da Baol, hag a lavaraz dezhan : Paol, kemer courach ; rag, evel ma ec’h euz roet testeni ac’hanoun en Jerusalem, evel-se eo red ive e rofez testeni e Rom.\n(12) Pa oe deuet an deiz, eur re-benag euz ar Judevien a reaz eur c’homplot, hag a c’houlennaz malloz varnezhe ho-unan, mar debrjent pe ma c’hevjent, araog ma ho divije lazet Paol. (13) Ar re ho doa touet kement-se a oa anezhe ouz-pen daou-ugent. (14) Hag ez ejont da gavout prinsed ar veleien hag ar re Ancien, hag e leverjont dezhe : Touet hon euz, dindan poan da veza milliget, ne zebrjemp seurt ebed, ken hor bije lazet Paol. (15) Rag-se eta breman c’houi, gant ar Sanhedrin, livirit d’ar c’habiten lakaad hen disken varc’hoas en ho kreiz, evel pa fellfe deoc’h examina pissoc’h\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/285&oldid=125398 »


Danvez Breizh evit an holl - Spered ar vro - Le Télégramme\nPublié le 26 mars 2020 à 07h00\nDanvez Breizh evit an holl\nMikael Bihannig a glask brudañ ar glad sevenadurel dre ostilhoù niverel e ti BCD-Sevenadurioù. (Foto Mikael Bihannig)\nPennad-kaoz gant Mikael Bihannig, karget a gehentiñ e BCD-Sevenadurioù Breizh, ur gevredigezh staliet en Oriant evit renabliñ ha brudañ ar glad sevenadurel.\nSerret eo dorioù BCD abalamour d’ar c’hleñved-red, met digor bras eo he lec’hienn ?\nMikael Bihannig : Abaoe ur sizhun hanter bremañ emaomp o labourat er gêr, evel ur bern tud. Ostilhoù hon eus evit mont war-raok. Al labour pennañ am eus d’ober eo kehentiñ dre an ostilhoù niverel. Anavezet omp dija kalzig gant kevredigezhioù ar vro hag hon ostilhoù zo brudet-mat ivez. Diskouezadegoù er mediaouegoù a vez aozet ganeomp ivez ha kement-se a ro un tamm mat a vrud deomp. Ouzhpenn kinnig danvez e strollomp kevredigezhioù evit sevel raktresoù hollek. Kroget e oa bet al labour gant Dastum pa oa bet renablet ar fest-noz en UNESCO, ha kenderc’hel a reomp da labourat evel-se gant kevredigezhioù all.\nPetra a vez kavet war lec’hienn BCD hag a c’hell bezañ talvoudus ?\nMikael Bihannig : Peadra zo evit an holl ! BCD-Sevenadurioù a glask degas d’an holl danvez diwar-benn Breizh hag he liesseurted sevenadurel. Evit-se e vez kinniget ganeomp arloadoù, filmoù, hag all. Kinnig a reomp da skouer tri webdok : unan diwar-benn ar fest-noz, unan all diwar-benn ar brezel bras hag unan all c’hoazh diwar-benn Mae 68. Pep familh zo liammet mod pe vod gant an daou darvoud istorel-se. Talvoudus ha dedennus int war un dro. Diskouezadegoù niverel zo ivez, gant unan diwar-benn istor ar gonterien er vro, da skouer. Aliañ a ran ivez an dud da vont d’ober un tamm tro war Bretania, un nor digor war 400 000 diell diwar-benn ar glad. N’eo ket nebeud a dra ! Moaien zo ivez mont da gantreal betek broioù estren dre ul lec’hienn kleweled anvet BED : aze e kaver 750 film da sellet !\nTraoù a vez kavet evit ar re youank ivez ?\nMikael Bihannig : Kinnig a reomp danvez Breizh hervez ar rummadoù. Klask a reomp treuzkas ar glad en un doare hollek, en ur bouezañ war ar yaouankiz. Gant ‘’Solenn ha Plop’’, evit ar vugale etre pemp hag unnek vloaz, e kaver c’hoarioù da bellgargañ, dafar diwar-benn Breizh, pe vefe ar pardonioù, ar peulvanioù, an dañsoù, mez ivez traoù diwar-benn an endro, pe vefe ar mor pe ar maezioù. Daouzek rann a zo en holl ha kinniget e vez e brezhoneg, e galleg hag e gallaoueg. Evit ar grennarded hon eus strollet dafar e liamm gant ar programmoù skol.\nPeadra zo ivez evit ar vrezhonegerien ?\nMikael Bihannig : Aliañ a ran anezho da vont da selaou ha da sellet « Komzoù brezhoneg », atersadennoù gant brezhonegerien a-vihanik kaset da benn gant Lors Jouin. Un doare eo da selaou brezhoneg pep bro. Prizius-tre eo evit an nevez-vrezhonegerien, da skouer. Kinnig a reomp ivez un abadenn radio savet asambles gant radioioù brezhonek ar vro, tro-dro d’ar glad hag d’al liesseurted sevenadurel. Dre vras, hiziv an deiz, n’hon eus ket c’hoant da brofitañ deus an epidemiezh evit sevel muioc’h a anken e-touez an dud. Klask a reomp chom skañv, kentoc’h.\nLexiqueGlad sevenadurel : patrimoine culturel.Liesseurted sevenadurel : diversité culturelle.Diell : archive.Diskouezadegoù niverel : expositions numériques.Pellgargañ : télécharger.\nInterview de Mikaël Le Bihanic, chargé de communication chez Bretagne Culture Diversité, une association bien connue qui propose de nombreuses ressources sur la Bretagne et la diversité de ses cultures. En ces temps de confinement, le site de BCD propose de multiples outils numériques pour acquérir ou réviser des connaissances sur la matière culturelle bretonne. Pour les bretonnants, petits et grands, BCD propose une offre variée, avec des interviews, des émissions de radio ou divers programmes jeunesse. www.bcd.bzh/fr/accueil


Pajenn:Milin - Furnez ar geiz.djvu/8 - Wikimammenn\nPajenn:Milin - Furnez ar geiz.djvu/8\nVI A-RAOK LENN\nha divalo da Jakez. Bezet ar pez a garo, nemet ne vezo tamall Doue !\nFurnez ar Geiz zo hano al leor-man ; great eo bet evit tud Breiz hep-ken, evit ar re-ze a vez klevet re aliez ober goab anezho, o veza ma’z int gwisket ha maget fall, m’ho deuz poan ha dienez hed ho buez, ma talc’hont mad d’ho gisiou koz, da feiz ho zadou, o veza ivez na gomzont nemet ar brezounek.\nDaoust hag ann traou-ze a virfe out-ho na vent koulz tud ha re ar broiou all ? Daoust ha penn-abek a ve eno da lavaret n’ho deuz skiant, na gwisiegez, ha ne c’hellfent, koulz ha den, sevel ho spered hag ho c’haloun diwar denvalijenn ann douar war-zu sklerijenn ar wirionez ?\nFurnez ar re baour, ar re zister, ar re-ze a vez aliez-aliez lakeat tud netra gant ar bed, a diz huelloc’h eget na ra skiant ar re wisieka zo ; ha ma ve sellet piz, e c’hellfet lavaret heb aoun da fazia ez eo ar furnez-ze a zo e peb bro ar wir furnez, ann hini e deuz great, a ra c’hoaz brema hag a raio tro ann heol, endra baro euz ann envou. Ous-penn-zo, ha pa na ve nemet distrei da dud Breiz a ve great skiant ar re baour-ze, — ho skiant ho-\nAdtapet diwar « https://br.wikisource.org/w/index.php?title=Pajenn:Milin_-_Furnez_ar_geiz.djvu/8&oldid=136623 »


Buhez ar Zent. pages 901, 902, 903. Encyclopédie Marikavel.\npages 901, 902, 903\nNavet devez warn-ugent a viz Kerdu\nSant Thomas Kantorberi\nEskob ha Merzer\nAr zant-man a zo ganet en kêr Londrez, eu Bro-Zôz. E vamm a oa eur gristenez vat hag a zeskas d'ezan abred anaout ha karet an Otrou Doue. Da gentan tarempredas skoliou ar vro, ha goude e oe kaset da Bariz evit studian al lezennou.\nDizro d'ar gêr, e teuas da vezan sekretour eun dijentil diwar ar mêz, hag a dremene e holl amzer o chaseal. Evel ma veze bepred gantan, Thomas a deuas da vezan losk en servij Doue. Mes eun devez, o vezan lammet en eur stêr evit pakan eul lapous, e oe dare d'ezan bezan flastret dindan eur rod-vilin; kredi reas d'ezan ne oa bet sovetaet nemet dre virakl, ha diwar neuze, e reas e zonj da vezan gwelloc'h kristen.\nGoulenn a reas bezan digeraeret e-touez an dud a iliz, ha nebeut goude, arc'heskob Kantorberi hen greas avieler hag hen kemeras evit e vikêl-vras. An holl n'o devoe nemet meuleudi da rei d'ezan, rak ar zant a rê eus ar gwellan an holl labouriou a veze fiziet ennan.\nO vezan klevet hano eus e zantelez hag eus e spered kaer, roue Bro-Zôz, Herri II, a roas d'ezan ar garg kentan en e rouantelez. N'en devoe ket a geun, rak biskoaz den ne ziskouezas muioc'h a furnez hag a lealded. Gant ar c'halloud laket être e zaouarn, ne glaske nemet eun dra : ober vad d'an holl, ha dreist-oll d'an dud dister; ha goude bezan labouret epad an de, e tremene eul loden vras eus an noz o pedi.\nPa varvas arc'heskob Kantorberi, Thomas a oe hanvet en e blas, en despet d'e bedennou ha d'e zaerou. Diwar neuze, e vevas evel eur manac'h; dougen a reas bepred dindan e zilhad eur gouriz reun; sevel a rê da ziv heur diouz ar mintin evit lavaret e ofis, ha goude e walc'he o zreid da drizek paour, hag ec'h ee d'ober eur c'housk-all. Abred e veze adarre war zao, ha goude bezan lavaret e bedennou ha studiet ar Skritur-Zakr, ec'h ee da welet an dud klanv; ha da nav heur ec'h oferenne, ha ne gemere tamm arôk ter heur.\nAr pab a rè kalz a stad anezan, hag hen diskouez a reas en konsil Tour. Thomas a yeas d'ar c'honsil, ha pa zigouezas demdost da gêr, petra bennak ma ne oa ket ar c'hiz, an eskibien a yeas da benn hent d'ezan, hag epad ar c'honsil, ar pab hen lakas da azezan en tu deou d'ezan.\nPa zistroas da Vro-Zôz, ar roue a reas ober d'ezan eun digemer eus ar re gaeran. Mes nebeut goude, ar roue a roas urz d'an eskibien da zinan eun dra bennak eneb ar f'e. Ar zant ne fellas ket d'ezan senti, ha derc'hel a reas ken start ma teuas ar roue da gemer kalz a zroug outan.\nGant aon da vezan lazet, Thomas a deuas dre guz en Frans, 'lec'h ma oa c'hoaz ar pab; mont a reas d'e gaout evit kontan d'ezan pez a oa c'hoarvezet, ha goude en em dennas en manati Pontigni.\nEpad an amzer-ze, ar roue a laere rnadou ar zant, kouls ha danve e gerent ha re e vignoned; rei a reas urz d'o c'has er-mêz eur ar vro, hep damant ebet d'o oad na d'o yec'hed; mes kaer en devoe, n'hallas ket dont a benn eus a Dhomas.\nKoulskoude, ar pab a reas kement war roue Bro-Zôz, ma c'hallas ar zant distrei d'e eskopti, seiz vla goude ma oa tec'het. Ar peuc'h, siouaz, ne badas ket pell. Tud fall a damallas Thomas en gaou, hag ar roue a oe re brim d'o c'hredi. Eun devez e oe klevet o lavaret : «N'hallin eta kaout peuc'h ebet gant an arc'heskob-ze ?» Pevar dijentil o devoa e glevet hag a gredas ober plijadur d'ezan en eur lazan an den santel. Mont a rejont da Gantorberi evit ober o zôl; ar zant a oa en iliz o kanan ar gousperou.\n- Pelec'h, emeze, eman an traitour ?\nDen ne respontas.\n- Pelec'h, emeze, eman an arc'heskob ?\n- Me eo, eme Dhomas ràktal; traitour n'on ket, avat.\nAr zant a zifennas, en han' Doue, ouz ar zoudarded ober droug d'e bobl; en em deurel a reas d'an daoulin, ha goude bezan grêt eur bedennig da Zoue, d'ar Werc'hez, ha da zant Denez, ec'h astennas e c'houg d'e vuntrerien, hag ar re-man a faoutas e benn dre an hanter gant o c'hlezeier. Merzerenti sant Thomas a zigouezas er bla 1170; n'en devoa c'hoaz nemet tri bla ha hanter-kant.\nPa glevas ar roue ar c'helou, e oe ken glac'haret ma chomas meur a zevez hep dibri nag evan. Mont a reas da, bardonan war ve ar zant, diarc'hen ha gwisket paour, ha skuilh a reas eur mor a zaerou; kovez a reas e bec'hed dirak an holl. Distro ar roue ouz Doue a oa eur mirakl grêt gant ar merzer santel.\nAr pastor mat\nSaul Thomas Becket a zo bet eur pastor herve kalon Jezuz, hag abalamour da ze, e rêr an enor d'ezan da lenn, de e ouel, Aviel ar pastor mat.\nAr pastor mat, eme Jezuz-Krist, a ro e vue evit e zenved. Ar gopraer, ha n'eo na pastor, na perc'hen an denved, hennez, pa wel ar blei o tont, a red kuit, hag ar blei a lamm war an denved hag o c'has aman hag a-hont. Hennez a ya kuit, abalamour m'eo gopraer, ha n'eo ket nec'het o klask gouzout petra deuio an denved da vezan.\nAr pastor mat a anave e zenved; gervel a ra pep-hini aneze dre e hano; kas a ra aneze war ar peuri dru; pellât a ra dioute ar peuri kontamet; redek a ra war-lerc'h au danvad dianket, ha pa gav anezan, e samm anezan war e ziskoa evit ne vezo ket skuizet gant an hent, hag e ped e amezeien da zont d'en em laouennât gantan war digare distro ar reuzeudik.\nPerak ne zilez ket anezan ?\nPerak ne lôska ket anezan da vont da goll ?\nAbalamour ma kar anezan, ha ma klask e eürusted. Ma 'n em zaon daoust da ze, e c'hallo lavaret e vea culpa.


Sant-Yagu-an-Enez - Wikipedia\n905 ann. (2018)\n2° 11′ 20″ Kornôg / 48.597777778, -2.188888889\nbihanañ 0 m — brasañ 43 m\nSant-Yagu-an-Enez a zo ur gumun eus Breizh e Kanton Plouvalae e departamant Aodoù-an-Arvor.\n7 Kêrioù gevellet\nDont a ra anv ar barrez eus hini ar sant brezhon Yagu. Sant-Yagu-an-Enez a vez graet eus ar gumun e brezhoneg, ha neket Sant-Yagu-ar-Mor e-giz ar galleg, rak e-pad pell e oa un enezenn anezhi. Staget e voe-hi tamm-ha-tamm ouzh an douar-bras, gant an traezh berniet a bep tu d'ar roudour, e bae an Argenon ha hini Beaussais. E-pad pell e reas Santyaguiz l'Isle (an Enez) eus o c'humun, hag el lec'hanvadurezh e chom roudoù eus ar mare-se, da skouer le Chef de l'Isle, ar gêriadenn e penn pellañ ar gourenez.\nEviti da vezañ enkelc'hiet gant eskopti Sant-Maloù e oa stag ouzh eskopti Dol\nLandoag, pe Landouar (?) e oa anv ar barrez a-raok donedigezh an daou vreur Yagu ha Gwezhenneg, menec'h a Vro-Gembre, a ziazezas ur manati eno er Vvet kantved.\n878 : devet ar manati gant an Normaned\n1008 : adsavet an abati\n1790 : savet ur gumun anvet Isle-Jacut ha goude Port-Jacut.\n1873 : anvet Saint-Jacut-de-la-Mer.\nE penn kentañ an XXvet kantved e oa Sant-Yagu ur porzh pesketaerezh a-bouez, evit ar brizhilli dreist-holl. E 1930 e oa an eil porzh brasañ e departamant Aodoù-an-Hanternoz. Diwar ar mor e veve tud ar gumun, ha daoust dezho bezañ o chom en ur c'hourenez e oa dishañval-mat o zemz-spered diouzh hini tud an trowardroioù. Lod kontadennoù dastumet er c'horn-bro gant Paul Sébillot zo enno fentigelloù diwar-goust Santyaguiz.\nEn deiz a hiziv ez eo Sant-Yagu ul lec'h touristel, perc'hennet muioc'h-mui gant tud eus an diavaez, e-kreiz Aod an Emrodez. Beg ar Cheved, traezhenn ar Rougerais hag an Enez Vihan eo al lec'hioù muiañ-gweladennet.\n41 gwaz a gollas o buhez abalamour d'ar brezel hervez monumant ar re varv, d.le. 3,66 % ag ar boblañs hervez an niveradeg bet graet e 1911 .\nMervel a reas 20 den eus ar gumun abalamour d'ar brezel .\nBrezel Indez-Sina: ur milour a varvas e 1949.\nIliz katolik Sant Yagu.\nAdtapet diwar « https://br.wikipedia.org/w/index.php?title=Sant-Yagu-an-Enez&oldid=1765950 »\nDernière modification le 26 Eos 2017, à 15:59\nKemmoù diwezhañ degaset d'ar bajenn-mañ d'an 26 Eos 2017, da 15:59.


65 921 pennad emeur o sevel bremañ e rann vrezhonek an holloueziadur.\nDoare an 18 a viz Kerzu 2018 ha Keleier ar vro.\n11 a viz Kerzu : e Strasbourg ez eus lazhet tri den ha gloazet meur a hini all e-kreiz Marc'had Nedeleg (skeudenn) gant un tenner hag a dec'h kuit goude. Daou zevezh war-lerc'h eo lazhet an tec'her gant ar polis.\n1añ a viz Kerzu : harz-debriñ a ra Jordi Sànchez ha Jordi Turull, daou stourmer katalan toullbac'het, da sevel o mouezh a-enep justis Spagn.\n29 a viz Du : Salomé Zourabichvili zo dilennet da brezidantez Jorjia.\n28 a viz Du : e Kampionad Echedoù ar Bed, e Londrez eo bet trec'h Magnus Carlsen war Fabiano Caruana.\n27 a viz Du : ar sontenn InSight a erru war gorre ar blanedenn Meurzh.\n26 a viz Du : embannet eo al lezenn vrezel en Ukraina, gant ar prezidant Petro Porochenko, goude ma'z eus bet harzet tri lestr ukrainat gant morlu Rusia e Strizh-mor Kerch, e-kichen Krimea.\n26 a viz Du : 100 000 sinadur zo bet kaset da Philippe Grosvallet, prezidant Kuzul-departamant al Liger-Atlantel, evit goulenn ma vo ur vouezhiadeg en departamant-se da c'houzout e peseurt rannvro e fell d'an annezidi bevañ, Rannvro Breizh pe Broioù al Liger.\nWar gresk e talc’h ar Wikipedia brezhonek da vont, ha tremen 65 000 pennad zo bremañ. Er 77vet renk emaomp bremañ e-touez ar raktresoù Wikipedia , evit an niver a bennadoù, etre an afrikaneg hag ar belaruseg. Evit gouzout hiroc'h : An Deizlevr.\nE renkadur an holloueziadurioù hervez danvez ar pennadoù emaomp atav en 78vet plas , etre an pandjabeg hag ar woueg. Ne labouromp ket a-walc'h da wellaat ar pennadoù a zo bet boulc'het, hag un toullad pennadoù diazez a vank c’hoazh d’hor Wiki-ni , evel buhezegezh pe lipid ha meur a hini all c'hoazh. Taolit ur sell ouzh roll ar pennadoù a ra diouer d’ar Wiki-mañ. Gallout a ra pep hini ac’hanomp klask sevel ar pennadoù a vank dimp. Mankout a ra dimp ivez pennadoù hir (n'hon eus nemet 24 evit ar mare).\nAdtapet diwar « https://br.wikiyy.com/w/index.php?title=Degemer&oldid=1770769 »


Mich Beyer - Wikipedia\nSkrivagnerez, troourez, difazierez\n13 Eost 1948\ne Treboull, Kernev,\nPriz Langleiz e 2008\nMich Beyer, ganet d'an 13 a viz Eost 1948 e Treboull, zo ur skrivagnerez danevelloù ha romantoù brezhonek. Studioù war al lennegezh he deus bet graet ha bet eo o kelenn en ur skol Diwan.\nGanet eo Mich Beyer e Treboull (hiziv e Douarnenez). Desket he deus brezhoneg digant he mamm, hag he zad, eñ, a ouie galleg hag alamaneg. E bannlev Pariz eo bet skoliataet betek ar skol-veur. Goude he studioù (war al lennegezh) e oa distroet da Vreizh. Ur mab he deus, anvet Klet, bremañ arzour c'hoariva ha sinema ha soner taboulinoù ouzhpenn.\nKemeret he deus perzh er gelaouenn «Bremañ». Enni he deus bet tro da skrivañ pennadoù keleier ha preder diwar-benn Bro-Euskadi. Fardet he deus ivez rekipeoù ha gerioù-kroaz. Skrivet he deus ingal a-walc'h er gelaouenn «Combat Breton». Emsaverez eo bet evit gwirioù Breizh. Bremañ e skoazell an emsaverien a-bell dre ziouer a amzer ha skuizhder. Skolaerez eo bet e Diwan a-raok mont da gelennerez war ar brezhoneg evit an dud-deuet, gant Roudour, en Uhelgoad. Bet eo bet ivez n'eus ket keit-se 'zo o kelenn ar yezh da zanvez skolaerien Diwan e Kelenn e Kemper. Troourez ha difazierez eo bremañ.\nMich Beyer a blij dezhi lenn, ha dreist-holl romantoù evel re Montalban pe romantoù a Vro-Indez hag Amerika ar C'hreisteiz pe c'hoazh skrivagnerien eus holl vroioù Afrika an hanternoz hag ar Reter-nesañ. Plijout a ra dezhi dizoleiñ doareoù-bevañ ha soñjal pobloù all dre al lennegezh.\nNe blij ket dezhi pa vez bac'het ar skrivañ, ar skrivagner, pa n'hell ket sevel e oberenn gant frankiz. E 2009, war al Liamm, e kavas kriz ar skridvarnadenn a oa bet, en niverenn a-raok, enep frankiz soñjoù he mignon, Yann-Fulub Dupuy, hag e skrivas :«Daoust ha n'eo ket eno (ar frankiz da skrivañ war a bep seurt santadurioù pe degouezhioù) ivez unan eus perzhioù priziusañ al lennegezh pa ro tro deomp da rannañ, ne lavaran ket pep tra, met darn eus perzhioù denel hag eus santadurioù tudennoù disheñvel diouzhimp war dachenn-mañ-tachenn ? (...) Din-me ez eo al lennegezh evel unan eus an hentoù a c'hell kas ac'hanomp war-zu komprenidigezh ar re all, a ra da bep unan ac'hanomp mont war-raok, a ra deomp dizoleiñ ha kompren ar mil perzh hag unan a ya d'ober Mab-Den. Ne c'hell ket bezañ ur pradig klozet mat etre girzhier uhel ma ne vefe nemet ur seurt loened o peuriñ ennañ, serret start o daoulagad war ar bed. Ar re zu gant ar re zu, ar merc'hed gant ar merc'hed, an heñvelrevidi gant o c'henseurted, savomp mogerioù uhel ha chomomp etre tud dereat! N'eo ket d'am meno rentañ servij d'al lennegezh vrezhonek a vez graet gant seurt burutelladenn. Poent eo e vefe lezet honnezh da vevañ, da greskiñ ha da vezañ major. Er XXIvet kantved emaomp, poent eo dihuniñ.»\nTemoù he levrioù en em gav e-kreiz ar vuhez hag he c'hevrinoù.\nN'eus bet embannet nemet daou eus he romantoù polis, evit ar re yaouank, ar «Pennoù Koltar» (daou istor 'zo : « Ar pennoù Koltar e Menez Are » hag « Ar pennoù Koltar war an enez »), embannet gant An Here e 1993 hag e 1991. Pellik 'zo e oa bet embannet div pe deir danevell gant Skrid. Kenlabouret he deus ivez gant an Here evit treiñ «La maison du peuple» skrivet gant Louis Guilloux. Traoù all he deus skrivet met chomet int ganti evit ar poent rak c'hoant he defe la labourat warno c'hoazh daoust dezho bezañ bet skrivet pell 'zo. Barzhonegoù he deus skrivet ivez. Loreet eo bet Mich Beyer e 2007 gant Frañs 3 evit al levr «Seizh devezh warn-ugent», e 2008 gant Priz Langleiz evit he romant "Etrezek an enez" ha nevez zo gant Unvaniezh Skrivagnerien Vreizh, Priz Per Mokaer 2010 en avani d'he levr "Kan ar Mein" embannet gant An Alarc'h.\nAr Pennoù Koltar war an enez : Ur romant polis-faltazi, embannet gant An Here e 1991\nAr Pennoù Koltar e Menez Are : Ur romant polis-faltazi, embannet gant An Here e 1993\nAn Dervenn : Ur romant faltazi, enklask ur bugel war e dad, embannet gant Keit Vimp Bev e 2008. Priz ar Yaouankiz 2008.\nSeizh Devezh warn-ugent : Ur romant embannet gant an Alarc'h e 2006. Priz Frañs 3 ar romant gwellañ e 2007.\nEtrezek an enez : Ur romant, embannet gant An Alarc'h e 2007, Priz Langleiz 2008.\nTeñvalijenn : Ur romant embannet gant An Alarc'h e 2009\nKan ar Mein : Ur romant embannet gant An Alarc'h e 2010, Priz Unvaniezh Skrivagnerien Vreizh 2010. Kein al levr\nAndon ar gasoni : ur romant polis (An Alarc'h, 2011).\nAzvent : ur romant istorel (An Alarc'h, 2013).\nTroiad en Ifern : ur romant… ha n'eo ket merket e-giz romant (An Alarc'h, 2017).\nAn dilastezer : ur romant polis (An Alarc'h, 2018).\nAzigoragazar", dastumad danevelloù embannet gant Keit Vimp Bev, 2010.\nLina, embannet gant ar gelaouenn Hopala, 2010\nMelenig hag an enezenn : Ul levr da livañ embannet gant Skol an Emsav e 1992\nAr soner hag ar razhed : Ur gontadenn embannet gant TES e 2007. Gwerzhet gant ur bladenn. Savet eo bet ar sonerezh gant Jean-Michel Veillon\nL'enquète diwar An enklask gant Yann-Fulup Dupuy.\nAnna Vreizh, gant Jacqueline Favreau. Buhez-skrid an Dugez Anna, embannet gant Delioù e 2004\nTi ar Bobl («La maison du peuple» e galleg), gant Louis Guilloux. Embannet gant An Here.\nDornlevrioù kelenn matematik evit Ti Embann ar Skolioù?\nKaravell, 16 nouvelles. Embannet gant An Alarc'h e 2011.\nUr person evit enez Sun diwar Un recteur de l'île de Sein gant Henri Queffélec, An Alarc'h Embannadurioù, 2016\nIstor fentus Stadoù hag Impalaerezhioù al Loar (diwar L'histoire comique des États et Empires de la Lune gant Savinien Cyrano de Bergerac, 1657), An Alarc'h Embannadurioù, 2017\nBec'h dei ! ! Yezhadur brezhonek. Gant Mich Beyer, Jorj Abherve-Gwegen, Fañch Desbordes, Dominig Jolived-Ar C'hlec'h, Alan Dipode, Paskal ar Marc'heg, Malo Louarn (treser), Jean-Michel Roynard (maketenn), Gildas Le Buhez (maketenn), Kristina Jegou (reizhadurioù), Divi Kervella (reizhadurioù), ha Ronan ar C'hoadig (reizhadurioù). Embannet gant TES e 1994.\n↑ Al Liamm, niv. 377, notennoù, p.107-108.\nAdtapet diwar « https://br.wikipedia.org/w/index.php?title=Mich_Beyer&oldid=1991976 »\nKemm diwezhañ d'an 10 Mae 2022 da 11:15\nKemmoù diwezhañ degaset d'ar bajenn-mañ d'an 10 Mae 2022, da 11:15.


Ul livour e voe Zavier Langleiz (Xavier de Langlais e marilh an ti-kêr) da gentañ penn. Ur skrivagner brezhonek e voe ivez, hag a sine e oberennoù Xavier de Langlais da gentañ ha Langleiz hepmuiket goude se, tra ma sine e levrioù gallek X. de Langlais. Difenner ar feiz ha Breizh e voe war dachenn ar mennozhioù.\n3.4 Pennadoù kazetennerezh\nE dibenn ar bloavezhioù 1950 e tivizas skrivañ pep tra e galleg, ar pezh a reas betek e varv.\nA-du e oa evit unvaniñ ar brezhoneg. Sinet en deus e 1941, gant meur a skrivagner all, evit an doare-skrivañ brezhoneg peurunvan (evel hini ar skolioù dre-vras). Bep bloaz e vez roet priz lennegel, «Priz Langleiz» d'ul levr e brezhoneg.\nKanou en noz (sinet Xavier de Langlais), embannet e 1932 gant Gwalarn hag adembannet e 1943 gant Skridoù Breizh.\nAn diou zremm (sinet Xavier de Langlais), embannet e 1933 gant Gwalarn hag adembannet e 1944 gant C'hoariva Breizh.\nEne al linennoù (sinet Langleiz), embannet e 1942 e Brest gant Skridoù Breizh. (ISBN 978-2-86863-161-9)\nEnez ar Rod (sinet Langleiz), embannet e 1944 gant Skrid ha skeudenn, adembannet e 1949 gant Balb hag e 2007 gant Mouladurioù Hor Yezh.\nTristan hag Izold (sinet Langleiz), embannet e 1958 hag adembannet e 1972 gant Al Liamm (troet diwar ar galleg). Troet eo bet e galleg gant Andrev Roparz e 1994.\nLa technique de la peinture à l'huile (sinet Xavier de Langlais) (Van Eyck), embannet e 1959 gant Flammarion hag adembannet e 1973 gant un ouzhpennadur : Supplément sur la peinture acrylique. Troidigezh e japaneg gant Mitsuhiko Kuoré, embannet gant Bijtusu Shuppau Sha (Tokyo).\nLe roman du Roi Arthur - Merlin (sinet Xavier de Langlais), P. Piazza, 1965.\nLe roman du Roi Arthur - Lancelot (sinet Xavier de Langlais), P. Piazza, 1967.\nLe roman du Roi Arthur - Perceval (sinet Xavier de Langlais), P. Piazza, 1969.\nLe roman du Roi Arthur - La Quête du Graal (sinet Xavier de Langlais), P. Piazza, 1971.\nLe roman du Roi Arthur - La Fin des temps aventureux (sinet Xavier de Langlais), P. Piazza, 1971.\nXavier de Langlais, L'Ile-sous-cloche, Naoned, Aux portes du large, 1946. Adembannet e 1965 gant Denoël.\nXavier de Langlais, Romant ar roue Arzhur - Marzhin, Al Liamm, 1965.\n(fr) Lec'hienn savet gant Gildas de Langlais\nAdtapet diwar « https://br.wikipedia.org/w/index.php?title=Zavier_Langleiz&oldid=1969514 »\nKemmoù diwezhañ degaset d'ar bajenn-mañ d'an 27 C'hwe 2022, da 09:14.


Romanos 10 CCO - Dseaˋ rúˈˋnaaˈ dseaˋ quiáˈˉ - Bible Gateway\nRomanos 10 Chinanteco de Comaltepec (CCO)\n10 Dseaˋ rúˈˋnaaˈ dseaˋ quiáˈˉ Dseaˋ Jmáangˉ, e labaˈ iin˜n carˋ ngocángˋ dsiiˉ jo̱guɨ mɨ́ɨˈ˜ɨ Fidiéeˇ, e jaléngˈˋ dseaˋ góoˊo dseaˋ Israel nileáiñˋ jee˜ jaléˈˋ dseeˉ quiáˈrˉ. 2 Jo̱ jnea˜ fáˈˆa uíiˈ˜ quiáˈrˉ e eáamˊ iiñ˜ nijmérˉ lají̱i̱ˈ˜ e iing˜ Fidiéeˇ, lɨfaˈ jaˋ jmóorˋ dseángˈˉ laco̱ˈ iing˜ ˈñiaˈˊ Fidiéeˇ e nijméˉ jaléngˈˋ dseaˋ quiáˈrˉ. 3 Dsʉco̱ˈ i̱ dseaˋ íˋ jaˋ iiñ˜ ningáiñˈˋ jial e íngˈˋ Fidiéeˇ dseaˋ e lɨiñˈˊ do dseaˋ i̱ jaˋ røøngˋ dseeˉ fɨˊ quinirˇ. Jo̱ co̱ˈ lajo̱b lɨ́ɨiñˊ, jo̱baˈ yaam˜bre ˈnóˈrˊ jial e niˈíngˈˋ dseaˋ do írˋ laˈeáangˊ có̱o̱ˈ˜ jaléˈˋ e la tɨɨiñˋ yaaiñ˜, jo̱ cabˈˊ ˈnáaiñˋ jaléˈˋ e nɨcaguiaˊ Fidiéeˇ uiing˜ e nilíˈˋ dseaˋ lajo̱. 4 Jo̱ Dseaˋ Jmáamˉbingˈ i̱ caˈíingˉ bíˋ quiáˈˉ e júuˆ quiʉˈˊ ta˜ do e laco̱ˈ doñiˊ i̱i̱ˋ dseaˋ i̱ jáˈˉ lɨ́ɨngˋ júuˆ quiáˈrˉ nilíˈrˋ e niˈíngˈˋ Fidiéeˇ írˋ e lɨ́ɨiñˊ jaangˋ dseaˋ i̱ jaˋ røøngˋ dseeˉ fɨˊ quinirˇ.\n5 Jo̱ lalab cajmeˈˊ Moi˜ ie˜ malɨɨ˜guɨ do cuaiñ˜ quiáˈˉ e íngˈˋ Fidiéeˇ dseaˋ e lɨ́ɨngˊ dseaˋ i̱ jaˋ røøngˋ dseeˉ fɨˊ quinirˇ laˈeáangˊ e jmitir˜ e júuˆ quiʉˈˊ ta˜ do, jo̱ lalab féˈˋ e júuˆ jo̱: “Jaléngˈˋ dseaˋ i̱ jmiti˜ dseángˈˉ røøˋ contøøngˉ e júuˆ quiʉˈˊ ta˜ quiáˈˉ Fidiéeˇ, jo̱baˈ laˈeáangˊ có̱o̱ˈ˜ e jo̱b nilɨseeiñˋ cajo̱.” 6 Jo̱ dsʉˈ lalab féˈˋguɨ cajo̱ fɨˊ ni˜ jiˋ quiáˈˉ Fidiéeˇ cuaiñ˜ quiáˈˉ jial niˈíngˈˋ Fidiéeˇ dseaˋ e lɨ́ɨngˊ dseaˋ i̱ jaˋ røøngˋ dseeˉ fɨˊ quinirˇ uíiˈ˜ e nɨjáˈˉ calɨ́iñˈˉ júuˆ quiáˈˉ dseaˋ do, jo̱ lalab féˈˋ e júuˆ jo̱: “Jie˜ mɨˊ ɨˊ oˈˊ e júuˆ la: ¿I̱˜ seengˋ i̱ cuǿøngˋ nidséngˈˉ fɨˊ ñifɨ́ˉ?” —co̱ˈ fɨng song ɨˊ oˈˊ lajo̱, jo̱baˈ nɨjmooˈˋ jóng e lafaˈ nijgiáamˋ Dseaˋ Jmáangˉ fɨˊ lɨ˜ guiiñ˜. 7 O̱si ɨˊbɨ oˈˊ é: “¿I̱˜ seengˋ i̱ cuǿøngˋ nijgiáangˋ fɨˊ lɨ˜ neáangˊ jaléngˈˋ ˈlɨɨ˜?” —co̱ˈ fɨng song ɨˊ oˈˊ lajo̱, jo̱baˈ nɨjmooˈˋ jóng e lafaˈ nijí̱bˈˊtu̱ Dseaˋ Jmáangˉ caléˈˋ catú̱ˉ. 8 Co̱ˈ lalab féˈˋguɨ fɨˊ ni˜ jiˋ quiáˈˉ Fidiéeˇ: “Jo̱ quiá̱bˈˉ seengˋ có̱o̱ˈ˜ ˈnʉ́ˈˋ e júuˆ quiáˈˉ Fidiéeˇ lɨ́ˈˆ laco̱ˈ la fóˈˆnaˈ jo̱guɨ lɨ́ˈˆ laco̱ˈ ɨˊ óoˊnaˈ.” Jo̱ e júuˆ nab e guiaˋnaaˈ jee˜ ˈnʉ́ˈˋ e quiáˈˉ jial jáˈˉ lɨ́ɨngˋ dseaˋ júuˆ quiáˈˉ Dseaˋ Jmáangˉ. 9 Jo̱ e júuˆ jo̱b e la, e song fóˈˋ fɨˊ quiniˇ dseaˋ e Jesús lɨ́ɨiñˊ Fíiˈˋ jo̱guɨ jáˈˉ lɨ́ɨnˈˋ carˋ ngocángˋ oˈˊ e Fidiéeˇ cajmijí̱ˈrˊ dseaˋ do mɨ˜ cangɨ́ˋ e cajúiñˈˉ, jo̱baˈ nileámˉ Fidiéeˇ ˈnʉˋ jóng jee˜ jaléˈˋ dseeˉ quíiˈˉ. 10 Co̱ˈ laˈeáangˊ e jáˈˉ lɨ́ɨˋnaaˈ e carˋ ngocángˋ dsiˋnaaˈ e júuˆ jo̱, jo̱baˈ nilíˈˋbaaˈ e niˈíngˈˋ Fidiéeˇ jneaa˜aaˈ e lɨ́ɨˊnaaˈ dseaˋ i̱ jaˋ røøngˋ dseeˉ fɨˊ quinirˇ, jo̱guɨ nileámˉ Fidiéeˇ jneaa˜aaˈ cajo̱ jee˜ jaléˈˋ dseeˉ quíˉnaaˈ laˈeáangˊ e féˈˋnaaˈ fɨˊ quiniˇ dseaˋ e Dseaˋ Jmáamˉbingˈ i̱ lɨ́ɨngˊ Fíiˋnaaˈ.\n11 Jo̱ lalab féˈˋguɨ fɨˊ ni˜ jiˋ quiáˈˉ Fidiéeˇ: “Jo̱ dsʉˈ jaléngˈˋ dseaˋ i̱ jáˈˉ lɨ́ɨngˋ júuˆ quiáˈˉ Dseaˋ Jmáangˉ, jo̱baˈ jaˋ quɨ́ˈˉ jmɨɨ˜ faˈ e nilɨtúngˉ dsíirˊ e jáˈˉ calɨ́iñˉ e júuˆ jo̱.” 12 Jo̱ røøbˋ lɨ́ɨˊnaaˈ fɨˊ quiniˇ Fidiéeˇ, jaˋ eeˋ lɨ́ɨˊ su lɨ́ɨˊnaaˈ dseaˋ Israel o̱si jaˋ lɨ́ɨˊnaaˈ lajo̱ é, co̱ˈ jaamˋ Fíiˋnaaˈ Fidiéeˇ seengˋ quíˉnaaˈ lajɨɨˉnaaˈ, jo̱ jlobˈˆ cuøˊ dseaˋ do mɨ˜ eeˋgo̱ mɨˈˊ dseaˋ írˋ. 13 Co̱ˈ lalab féˈˋguɨ fɨˊ ni˜ jiˋ quiáˈˉ Fidiéeˇ cajo̱: “Jo̱ jaléngˈˋ dseaˋ i̱ mɨˈˊ Fidiéeˇ e nileángˉneiñˈ jee˜ jaléˈˋ dseeˉ quiáˈrˉ, jo̱baˈ lajo̱b nijméˉ dseaˋ do.” 14 Dsʉˈ jaˋ cuǿøngˋ líˋ mɨˈˊ dseaˋ Fidiéeˇ song jaˋ mɨˊ jáˈˉ lɨ́ɨiñˋ júuˆ quiáˈˉ dseaˋ do; jo̱guɨ jaˋ cuǿøngˋ faˈ e nijáˈˉ líingˋ dseaˋ júuˆ quiáˈˉ Fidiéeˇ song jaˋ mɨˊ canúˉguɨr e júuˆ jo̱; jo̱guɨ cajo̱ jaˋ cuǿøngˋ líˋ núrˉ e júuˆ quiáˈˉ Fidiéeˇ do song jaˋguɨ i̱i̱ˋ seengˋ faˈ i̱ niniˈˉ e júuˆ quiáˈˉ dseaˋ do; 15 jo̱guɨ jaˋ cuǿøngˋ e niniˈˉ e júuˆ quiáˈˉ dseaˋ do song jaˋ i̱i̱ˋ seengˋguɨ faˈ i̱ nisíngˉ dseaˋ e nijmérˉ lajo̱. Jo̱ lalab féˈˋ fɨˊ ni˜ jiˋ quiáˈˉ Fidiéeˇ cuaiñ˜ quiáˈˉ e júuˆ na: “Dsíngˈˉ iaˈˊ mɨ˜ güɨlíingˉ jaléngˈˋ dseaˋ i̱ quie̱ˊ júuˆ quiáˈˉ Fidiéeˇ.” 16 Jo̱ dsʉˈ jí̱i̱ˈ˜ tú̱ˉ ˈnɨˊ mɨ́ɨmˈ˜ dseaˋ Israel i̱ jáˈˉ lɨ́ɨngˋ e júuˆ jo̱ lɨ́ˈˆ laco̱ˈ la féˈˋ Saíiˆ fɨˊ ni˜ jiˋ quiáˈˉ Fidiéeˇ lɨ˜ féˈrˋ lala: “Fíiˋi, jí̱i̱ˈ˜ tú̱ˉ ˈnɨˊ mɨ́ɨngˈ˜ dseaˋ i̱ jáˈˉ nɨcalɨ́ngˉ júuˆ quíiˈˉ e guiaˊ jneaˈˆ.” 17 Jo̱ cuǿøngˋ feˇeeˈ lana e laˈeáangˊ e guiaˊ dseaˋ júuˆ cuaiñ˜ quiáˈˉ Dseaˋ Jmáangˉ, jo̱baˈ núuˋ dseaˋ e júuˆ jo̱; jo̱guɨ laˈeáangˊ e núuˋ dseaˋ e júuˆ jo̱, jo̱baˈ jáˈˉ lɨ́ɨiñˋ e jo̱. 18 Jo̱ uíiˈ˜ jo̱baˈ jmɨngɨɨˉ jnea˜ lala: ¿Su jaˋ mɨˊ canúuˉ dseaˋ Israel e júuˆ cuaiñ˜ quiáˈˉ Dseaˋ Jmáangˉ do? Móˈˆ dseángˈˉ nɨcanúuˉbiñˈ. Jo̱ e jábˈˉ e jo̱, co̱ˈ dseángˈˉ lajo̱b nɨcalɨ́ˉ lɨ́ˈˆ laco̱ˈguɨ la féˈˋ fɨˊ ni˜ jiˋ quiáˈˉ Fidiéeˇ lɨ˜ féˈˋ lala:\nJo̱ fɨˊ latøøngˉ jmɨgüíbˋ nɨcanúuˉ dseaˋ júuˆ quiáˈˉ i̱ dseaˋ i̱ guiaˊ júuˆ quiáˈˉ Fidiéeˇ,\njo̱guɨ fɨˊ dseángˈˉ tɨˊ lɨ˜ huí̱i̱ˆ eáangˊ fɨˊ ni˜ guóoˈ˜ uǿˉ nɨcanʉ́ˈˋ júuˆ quiáˈrˉ cajo̱.\n19 Jo̱ calébˈˋ catú̱ˉ jmɨngɨɨˉ jnea˜: ¿Su jaˋ mɨˊ cangámˈˋbɨ dseaˋ Israel jaléˈˋ e júuˆ jo̱? Móˈˆ dseángˈˉ nɨcangámˈˋbre, co̱ˈ lalab cajmeˈˊ Moi˜ ie˜ malɨɨ˜guɨ do e féˈˋ Fidiéeˇ:\nJnea˜ Fidiéeˇ nijmee˜e e jaléngˈˋ dseaˋ i̱ jaˋ lɨ́ɨngˊ dseaˋ Israel niˈuíiñˉ dseaˋ quiéˉe,\njo̱ lajo̱baˈ nilíˋ dsihuɨ́ɨngˊ jaléngˈˋ dseaˋ Israel quiáˈˉ jaléngˈˋ i̱ dseaˋ íˋ.\nJo̱guɨ nijmee˜e cajo̱ e nilɨguíingˉ dseaˋ Israel quiáˈˉ jaléngˈˋ i̱ dseaˋ íˋ i̱ jaˋ ˈgooˋ ngángˈˋ do.\n20 Jo̱ eáamˊ lahuɨ́ɨngˊ féˈˋ Saíiˆ e júuˆ la lɨ˜ féˈˋ Fidiéeˇ lala:\nJo̱ jaléngˈˋ dseaˋ i̱ jaˋ caˈnangˈˆ jnea˜, cadsémˈˋbre jnea˜.\nJo̱guɨ jaléngˈˋ dseaˋ i̱ jaˋ cajmɨngɨ́ɨngˋ jnea˜,\ncajmijnéemˋ ˈñiáˈˋa jee˜ jaléngˈˋ íˋ.\n21 Jo̱ dsʉˈ lalab cajmeˈˊguɨ Saíiˆ e féˈˋ Fidiéeˇ cuaiñ˜ quiáˈˉ jaléngˈˋ dseaˋ Israel: “Contøømˉ caníiˈ˜i guóoˋo e jmɨcó̱o̱ˈ˜o̱ ˈnʉ́ˈˋ, dseaˋ saangˋ óoˊnaˈ có̱o̱ˈ˜ jnea˜ jo̱guɨ dseaˋ i̱ jaˋ iing˜ jméˉ nʉ́ʉˈ˜ júuˆ quiéˉe.”


gwarizi vras Yann-Ber | ur blog eo …\ngwarizi vras Yann-Ber\nPublié le 21/01/2015 par Yann-Ber\nAn den-se, ar sizhun tremen, hag e oa an hevelep hini a gejis gantañ ugent vloaz ‘zo ?\nDalc’het ‘m boa soñj eus binvioù labour treuzkaset dimp, eus un den kompez, a lavare ar pezh a oa da lavarout nemetken, a zibune devoudoù ar sorbienn gant gerioù eeun…\nWar-lerc’h an daou zevezh labour e chomimp ur pennad azezet en ur c’horn eus ar sal pep hini o lavarout ur marvailh.\nUvel, eeun, en doa an den-se, ambilher ar prantad labour, displeget marvailh ar re gozh kompez.\nChomet eo ganin ar sorbienn ha plijadur ‘m eus bepred ouzh e lavarout. Rouez eo e chomfe ganin ur marvailh klevet gant un den all.\nKoublad kozh ar marvailh a ren ur vuhez didrouz. Darvoudoù an istor a zibun penaos eo chalet an den kozh gant eurvad an dud a gej betek reiñ dezho pezh o deus ezhomm hep soñjal ennañ. E blijadur eo.\nUr paotr leun a zeltu a venn kelenn dezhañ penaos e ranker bevañ, ha perak e savo tabut o buhez gant e hini gozh dre ma tistro eus ar foar hep marc’h hag hep gwerzh ar marc’h…\nAr c’houer kozh zo rediet da glaoustreañ war an divoud dindan gwask birvilh ar c’houer yaouank a gred n’ eus nemet e zoare da welout ar vuhez a zo talvoudek.\nKuzhet a-dreñv an nor da c’hortoz an tabut ne glevo an hini yaouank nemet an hini gozh o tibunañ perzhioù mat disoc’h kement eskemm graet gant ar c’hozhiad. Ar marc’h o vont da vuoc’h, ar vuoc’h da c’havr, ar c’havr da waz er baner, hag ar waz da chopinad da c’hlebiañ gourlañchenn an hini kozh graet e veaj d’ar foar dindan an heol gorr zo perzhioù mat ganto. Ha da glozañ ar marvailh e ro an hini yaouank e gasedad pezhioù aour gant plijadur d’ar re gozh ken brokus.\nDeuet e oa mat da glozañ un dalc’h labour ken frouezhus, zoken gant an arvar lakaet war va labour.\nUgent vloaz war-lerc’h ‘m eus gwelet dirazon ur marvailher a vicher, un marvailher endro dezhañ ur roched marvailher, ur skerb marvailher orañjez divent, aloubus, skoulmet laosk, hag ur blevad hir marvailher o c’hournijal war e zremm barvek marvailher…\nNag ur poltred marvailher, nag un entan, nag ur fent, hag ez ae, a-gleiz, a-zehou…\nHag e lavare ar marvailh hag e lavare dre fent pegen diaes e oa buhez ar marvailher… Hag ez ouzhpenne trouzioù a bep seurt, fiñvadoù niverus, gerioù diezhomm, da zegas neuz ar fent ken m’en em c’houlennen hag e oa ur gwered eus ur barrad skuizhnez pe hag en doa aon dirak ar vugale… Perak neuze ober ar marvailh-se a-zivout an aon ? Treuzfurmet e oa bet gantañ en ur farsadenn goullo, livet flim flamm.\nPlijet on bet evel unan a uz un nebeut amzer dirak ur pennad arz kinklañ, dirak labour ul labourer ampart war e vicher deuet da ziduiñ an dud goullo o buhez, kollet o hent, da c’hortoz e krogfe ar veaj, hini an denion davit douar ar bromesa.\nKouezhet e oan c’hoazh e trap va soñjoù. Dalc’het ‘m boa eus an devoudoù ar pezh a glote ar gwellañ ganin ha diwelet ar peurrest. Ne ‘m boa ket merzhet ar stalabard a zo hini an holl dud a vev er gevredigezh-mañ, na c’hellont ket bevañ er gevredigezh-mañ heptañ.\nMoarvat eo dic’hallus bevañ hep kemer an hent-se ?\nMoarvat on gwarizius ouzh an den-se e zoare aes, lugernus, skañv…\nYa, eürus e hañvale ar paotr bezañ, re, o komz kreñv, oc’h ober dave dezhañ e-unan dibaouez, e labour gant ar vugale… Diastal e klaske degas warnañ ar selloù, sipañ evezh an dud er sal.\nKroget en doa gant un istor a lavare e gejadenn gant un den war ar straed, heñvel poch outañ, an hevelep dilhad, an hevelep kentanv d’e wreg, d’e vugale, hag ez echu gant : ni hon daou zo o vont da lavarout deoc’h marvailhoù… Unan eus ar skridoù embannet gant ar breudeur Grimm evel hollad ar marvailhoù lavaret an deiz-se.\nHa ne oan ket heñvel poch outañ a-benn ar fin, nemet ‘m boa c’hwitet war an tren ?\nHa ne vijen ket ivez war glask d’ur vuhez klet koton, dibistig, o vont bepred da heul ar muianiver ?\nMorse ne ‘m bije gallet bezañ evel-se. Gwelloc’h c’hwitout war bep tra eget koantiri touell spered ha mont da heul ur bagad deñved gwenn kan o klask goudor un dreistden pe komzoù ur prezeger madelezhus…\nKement-se n’ eo nemet gwarizi eus va ferzh siwazh.\nCe contenu a été publié dans lennegezh teodel par Yann-Ber, et marqué avec arzoù. Mettez-le en favori avec son permalien.


So Long, Marianne - Wikipedia\nSo Long, Marianne (Kenavo, Marianne e brezhoneg) a zo ur ganaouenn saoznek bet savet gant ar barzh ha soner kanadian Leonard Cohen. C'hwec'hvet kanaouen eus pladenn gentañ Leonard Cohen (Songs of Leonard Cohen) (miz Kerzu 1967) an hini eo, just war-lerc'h Sisters of Mercy and a-raok Hey, That's No Way to Say Goodbye. Lakaet eo bet gant skipailh Pitchfork Media er 190vet renk en e listennad "The 200 Greatest Songs of the 1960s."\n2 Ar ganaouenn adsonet\nAwenet e voe Cohen gant Marianne Jensen (Marianne Ihlen). Kejañ a rejont en Hydra e Gres e 1960. Cohen a lavaras e oa ar vaouez vravañ en doa biskoazh gwelet.  D'ar mare-se e oa bet dilezet, hi hag he bugel 6 miz, gant he gwaz, ar skrivagner norvegiat Axel Jensen. Leonard Cohen eo a gasas anezho en-dro da Oslo. Goude-se e pedas anezhi da zont da chom gantañ da Vontreal.  Asambles e vevjont er bloavezhioù 1960, hag e kasjont o amzer etre New York, Montreal ha Hydra.\nTrede levr barzhonegoù Leonard Cohen (Flowers for Hitler) a zo gouestlet dezhi. Ul luc'hskeudenn eus Marianne Jensen a weler ivez war golo kein eil pladenn Leonard Cohen, Songs From a Room.\nAr ganaouenn adsonet[kemmañ | kemmañ ar vammenn]\nMeur a soner pe strollad sonerien en deus sonet ar ganaouenn : Beck, John Cale asambles gant Suzanne Vega, Brian Hyland, James e-touez re all.\nAtersadenn Marianne Ihlen\nSo Long, Marianne kanet gant Cohen\n↑ Pitchfork Media Staff : "The 200 Greatest Songs of the 1960s", 14 a viz Eost August 14, 2006 : http://pitchfork.com/features/staff-lists/6400-the-200-greatest-songs-of-the-1960s/2/\nAdtapet diwar « https://br.wikipedia.org/w/index.php?title=So_Long,_Marianne&oldid=1630014 »\nKanaouennoù Leonard Cohen\nKemmoù diwezhañ degaset d'ar bajenn-mañ d'an 23 Meu 2015, da 16:58.


The pompey24-Sep-18 14:27\nThe pompey 24-Sep-18 14:27\nglennPattonInThePubAgain! 24-Sep-18 18:03\nglennPattonInThePubAgain! 24-Sep-18 3:02\nglennPattonInThePubAgain! 24-Sep-18 3:31\nglennPattonInThePubAgain! 24-Sep-18 4:13\nglennPattonInThePubAgain! 24-Sep-18 18:05\nLast Visit: 23-Oct-20 15:23 Last Update: 23-Oct-20 15:23 Refresh ᐊ Prev1...3541354235433544354535463547354835493550 Next ᐅ


Diviz : ur bloaz goude gwalldaolioù Pariz penaos eo ar vuhez eno ?\nGermain Ferec hag Hocine Nedjar e ti ar Radio e Pariz © Radio France - D.R\nDiffusion du vendredi 11 novembre 2016 Durée : 29min\nUr bloaz goude an 13 a viz Du 2015 ha gwalldaolioù Pariz eo bet lakaet ar gaoz war ar vuhez e kerbenn Bro C'hall. Tri den zo bet pedet ganeomp : Germain Ferec, Hocine Nedjar ha Xavier Grimeau.\nD'an 13 a viz Du e oa ar Barizianed o evañ ur banne, o sellet ouzh ur match melldroad e Stad Bro Frañs hag o selaou ar strollad Eagles of Death Metal er Bataclan. A greiz-pep-kreiz e oa bet lazhet 130 den ha gloazet 400 all gant ur strollad torfedourien e anv ar Stad Islamek. Roet hon oa ar gomz da vrezhonegerien Pariz evit gouzout daoust-hag-eñv eo cheñchet o vuhez pemdeziek abaoe ar gwalldaolioù.\nGermain Ferec, bet eil rener ha DRH Generali\nHocine Nedjar, klasker er CNRS\nXavier Grimeau, goprad ar gevredigezh "Vaincre la mucoviscidose"\nLes informations en langue bretonne Pauline Kerscaven 10min\nDiffusion le mardi 16 octobre 2018 de 19:00 à 19:10\nDiffusion le lundi 15 octobre 2018 de 19:00 à 19:10\nLes informations en langue bretonne Pauline Kerscaven 11min\nDiffusion le vendredi 12 octobre 2018 de 19:00 à 19:10\nDiffusion le jeudi 11 octobre 2018 de 19:00 à 19:10\nLes informations en langue bretonne Tudi Crequer 11min\nDiffusion le mercredi 10 octobre 2018 de 19:00 à 19:10\nDiffusion le mardi 9 octobre 2018 de 19:00 à 19:10\nDiffusion le lundi 8 octobre 2018 de 19:00 à 19:10


Bremañ - Niv. 388\nterkañ II. V.k.e. Nevez (db. an traoù, al lec’hioù) Kempenn e-sell d’un implij resis, a c’haller lenn e geriadur an Here. Ya ’vat, an dalc’h eo gouzout peseurt implij resis a venner ober eus tiriad Breizh? N’eus ken sellet ouzh kartenn hentoù-houarn Frañs evit kompren. Buan e ouzer pelec’h emañ ar gevnidenn e-kreiz he gwiad…\nHag a-hed eil hanterenn an 20vet kantved ez eo aet an traoù war washaat ha kaset da netra, pe d’ar gwellañ da hentoù-bale, ur bern linennoù hent-houarn a liamme kêrioù bihan hag etre Breizh.\nBremañ avat e kroger da gompren e oa ur fazi lakaat an holl strivoù war an trenioù tizh bras (TTB). Ker e vez paeet an diouer a bolitikerezh evit diorren an treuzdougen dre hent-houarn. Ker eo ar priz a bae ar c’hopridi rediet da vont bemdez gant o c’harr da labourat pa n’eus ket a dren d’o c’has betek ar gêr vras tostañ ne c’hallont ket prenañ o lojeiz enni…\nHep ober anv eus an efed drastus war an endro, evel-just.\nKregiñ a reer eta da addigeriñ linennoù zo. Chom a ra kreñvoc’h c’hoazh pouez ar frammoù melestradurel eget gwirvoud buhez an dud, siwazh. Ur vezh-ruz eo gwelet ar gwir vur Berlin zo e Kastell-Briant, da skouer.\nUr wech c’hoazh ez eo lakaet anat ez eo liammet ar stourmoù evit bevañ er vro, gwellaat buhez an dud ha gwareziñ an endro.\nDeomp da Sotchi (pe get)!\nE kêr Sotchi, e Rusia, e vo aozet C’hoarioù olimpek 2014.\nReiñ buhez d’ar yezhoù en-dro: kendiviz e Helsinki\nUr c’hendiviz a oa bet e Helsinki diwar-benn reiñ buhez da yezhoù en arvar.\nMilin ha gwinizh-du\nPenaos e vez produet bleud gwinizh-du? Sed un tamm displegadenn.\nTeuliad ar miz: Trenioù, tramgirri, metroioù... Binvioù an dazont e Breizh\nMalizenn Skouarnig: brezhoneg er magourioù\nUr valizennad dafar pedagogel zo bet savet gant ar gevredigezh Divskouarn.\nMad VS Droug\nBerzh bras a ra ar catch, doare gouren hag arvest dudi war ar memes tro.\n1514-2014, Anna Vreizh\nE-kerzh ar bloavezh 2014 e vo lidet 500vet deiz-ha-bloaz marv Anna Vreizh.\nDeon Meyer, ur sell war Suafrika oc’h en em sevel\nHag anavezout a rit romantoù polis ar skrivagner suafrikan Deon Meyer?\nLevrioù bet lennet ha pladennoù bet selaouet gant kenskriverien Bremañ.\nTammoù bruderezh ha kemennadennoù liesseurt bet kaset da Vremañ.\nGra ur Breizh Kiss din!\nBreizh Kiss, ur stirad tele nevez hag a ra anv eus bevañ gant ar brezhoneg.\nRaktresoù hentoù-houarn all


Pajenn:Catechis, 1817.djvu/152 - Wikimammenn\nbezàn contræl da re Doue : ur c’hrim a ve neuse obeissàn. Lennet liser sant Paul d'ár bobl a Rom. Inutil e ve respont aman da sottiso аr bed, evel disqui an deverio particulier en quêver on Superioret : ar ræson o disq da bep den.\nPardon an Ennemiet.\nAr bempet gourc’hemen a difen ouzimp lazàn, na blessàn den ebet nac en e gorf nac en e ine ; difen a ra mêmes cavet ar volonte d’en ober na cavet cassoni ous den ebet, da souheti drouc da den, da ober dezàn пep sort drouc, d’en squei, d’en zeiàn, d’en lazàn, na bezàn occasion da nep sort drouc d’on nessàn. Ret eo memes cаret on ennemiet ; Jesus-Christ en ordren en Aviel dreist pep tra. « Queret oc’h ehnemiet, groed vad da nep en deus drouc ouzoc’h, pedet evit ar re a deu d’o calomniàn ha d’o persecuti. » Doue en ordren, ha ne gommand nemet ar pez a so parfait. Laret e ra dimp penaus e vezomp muzuret gant ar memes muzur m’or bezo muzuret ar re-all. Mar pardonet, eme an Aviel, an offanç oc’h eus recevet abeurs an dud, o tad celestiel o pardono ive ; mæs ma ne bardonet quet ne vefet quet ive pardonet. Jesus-Christ e-unan en deus accomplisset ar gourc’hemen a ra dimp ; mervel a ra injustamant er Groas, ha goulen a ra pardon evit e vourevien. Ma ne heuliomp e exempl, ar goat precius en deus scuillet a vezo inutil evidomp. Judas a drahis Jesus, ha Jesus a bocq dezàn. Pêr a nac’h e Væstr divin ; Jesus a sel outàn gant carantez. An hent encq a gondu d’ar vuez eternel ; n’on deus quet a digare : Doue a ordren pardoni d’on ennemiet, J. C. en deus àn groet, ha miliero a verzerien o deus heuliet e exempl.\nAdtapet diwar « https://br.wikisource.org/w/index.php?title=Pajenn:Catechis,_1817.djvu/152&oldid=118055 »\nKemmoù diwezhañ degaset d'ar bajenn-mañ d'an 6 Eos 2018, da 14:31.


Hoorn (Noord-Holland) - Wikipedia\nHoorn (distagañ : ) a zo ur gumun hag ur gêr e proviñs Noord-Holland en Izelvroioù. Stok ouzh an IJsselmeer, 35 km ac'haleno da Amsterdam war-du an norzh. Lakaet e vo da gêr e 1357. 53,26km² eo gorread Hoorn (douar : 20,32 km², dour : 32,62km²), ha d'an 31 a viz Mae 2009 e oa 69 754 annezad enni. Ar c'hêrioù, kêriadennoù ha distrigoù da-heul a ya d'ober Hoorn : Blokker, Hoorn, Zwaag, ha lodennoù eus Bangert hag eus De Hulk. Diwar anv Hoorn e teu hini Kab Horn (nederlandeg : Kaap Hoorn), bet tizhet gant Willem Schouten e 1616.\nTi-kêr kozh Hoorn\nSavet e voe Hoorn e 716, ha buan e teuas da vezañ ur porzh a-bouez. E-pad kantved aour an Izelvroioù e oa unan eus diazezlec'hioù pouezus Vereenigde Oost-Indische Compagnie (VOC), hag ur gêr ma veze kalz kenwerzh. Eno e veze gwerzhet da skouer spisoù evel pebr, tachoù jenofl pe muskadez, ha brudet e voe tud Hoorn a-fet merdeiñ koulz hag a-fet gwerzhañ. Gant Jan Pieterszoon Coen (1587-1629) e voe krouet Batavia en Indez izelvroat (Indonesia hiziv an deiz) e 1619. Un delwenn dezhañ a zo e park Rode Steen e kreiz-kêr Hoorn.\nDelwenn da Jan Pieterszoon Coen\nE 1618 e stagas Willem Ysbrandtsz Bontekoe (1587-1657) gant ur veaj da Indez en anv VOC. Danevell e veaj a voe embannet e 1646 gant an titl Journael ofte gedenckwaerdige beschrijvinge van de Oost-Indische reyse van Willem Ysbrantsz. Bontekoe van Hoorn, begrijpende veel wonderlijcke en gevaerlijcke saecken hem daer in wedervaren.\nWar zisteraat ez eas brud Hoorn en XVIIIvet kantved. Goude aloubadeg ar vro gant arme Napoléon ne voe ket ken bras perzh ar peskerezh hag al labour-douar eo a voe diorroet en e blas. Kresk a voe en-dro e dibenn an XIXvet kantved pa voe savet hentoù-houarn. E 1932 e voe savet an Afsluitdijk, hag adalek ar mare-se ne voe ket mui Hoorn ur porzh-mor.\nKreskiñ a reas Hoorn en-dro goude an Eil Brezel-Bed, ha war liesaat ez eas an armerzh. Er bloavezhioù 1960 e oa re a dud er Randstad, ha dibabet e voe Hoorn, neuze e teuas ur bern tud enni.\nE kuzul-kêr Hoorn ez eus 33 dileuriad :\nPvdA - 11 dileuriad\nV.O.C. Hoorn - 6 dileuriad\nGroenLinks - 4 dileuriad\nHoornse Senioren Partij - 2 zileuriad\nHoorns Belang - 1 dileuriad\nBeersel, Belgia, abaoe 1979\nBandar Melaka, Malaysia, abaoe 1989\nPříbram, Republik Tchek, abaoe 1992\nLec'hienn ofisiel Hoorn\nTitouroù diwar-benn Hoorn\nAdtapet diwar « https://br.wikipedia.org/w/index.php?title=Hoorn_(Noord-Holland)&oldid=1861844 »


Pajenn:Morvan - Buez ar Zent, 1894.djvu/632 - Wikimammenn\nPajenn:Morvan - Buez ar Zent, 1894.djvu/632\nLeon, ouspenn ma roe aluzenn d’ar re a deu da glask, a iea he-unan a gear da gear gant eur zamm vara var eur penn kezek evit maga ar beorien mezek n’o doa ket hardisegez da astenn ho dourn. Setu aze petra ra ar c’hristen en deuz guir garantez evit he nesa.\nEunn devez m’edo o pedi enn iliz Laeken, eunn hanter-leo dioc’h Bruseell, persoun ar barrez-se a oue souezet o velet peger kalounek e pede. He c’helver a eure d’ar sekreteri, ha goude beza kaozeet ganthan eur pennadik, ec’h anavezaz raktal oa eat dija lark var hent ar zantelez, petra bennag ne oa c’hoaz nemed pemzek vloaz. Abarz ar fin e kinnigaz d’ezhan chom eno da\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/632&oldid=137861 »


Kristian Eivind Espedal (ganet d'ar 7 a viz Eost 1975 e Sunnfjord, e Norvegia), anavezet gwell dre e anv arzour Gaahl, zo ur c'haner norvegian. Brudet eo hennezh evit bout bet levier ar strollad Black Metal norvegiat Gorgoroth. Abaoe m'en deus kuitaet Gorgoroth ez eo engouestlet e God Seed ha Wardruna.\nMennozhioù ha buhez prevez[kemmañ | kemmañ ar vammenn]\nAnzavet, pe disklêriet kentoc'h, en deus bout heñvelreviad, ar pezh a zo gwelet fall-tre e bedig ar BM. Tamallet eo bet dezhañ un toullad bloavezhioù zo bout jahinet un den (klasket en dije lakaat ar paotr da evañ e wad dezhañ).\nDaoust d'ar skeudennerezh satanek implijet gantañ war al leurenn ha d'e vennozhioù enepgristen e nac'h Gaahl bout satanour, hogen pagan (ur ispilhenn Mjölnir, morzhol brezel an doue Thor, a vez alies en e gerc'henn) ha dedennet gant chamaniezh Hanternoz Europa. Un teskanv evit ar run Hagal eo marteze e anv arzour.\nAdtapet diwar « https://br.wikipedia.org/w/index.php?title=Gaahl&oldid=1906226 »\nKanerien black metal\nKemmoù diwezhañ degaset d'ar bajenn-mañ d'an 6 Gou 2021, da 18:32.